# 一三六

聞如是： ^n1

一時，佛在舍衛國祇樹給孤獨園。 ^n2

爾時，尊者阿難在閑靜之處，獨自思惟，便生是念：諸有生民，興愛欲想，便生欲愛，晝夜習之，無有厭足。 ^n3

爾時，尊者阿難向暮即從座起，著衣正服，便往至世尊所。到已，頭面禮足，在一面坐。 ^n4

爾時，尊者阿難白世尊曰：「向在閑靜之處，便生此念：諸有眾生，興欲愛想，便生欲愛，長夜習之，無有厭足。」 ^n5

世尊告曰：「如是，阿難！如汝所言，諸有人民，興欲愛想，便增欲想，長夜習之，無有厭足。所以者何？ ^n6

昔者，阿難！過去世時有轉輪聖王，名曰頂生，以法治化，無有姦罔，七寶成就。所謂七寶者：輪寶、象寶、馬寶、珠寶、玉女寶、居士寶、典兵寶，是謂七寶。復有千子，勇猛強壯，能降伏諸惡，統領四天下不加刀杖。 ^n7

阿難當知：爾時頂生聖王便生此念：我今有此閻浮提地，人民熾盛，多諸珍寶，我亦曾從耆年長老邊聞：『西有瞿耶尼土，人民熾盛，多諸珍寶。』我今當往統彼國土。
爾時，阿難！頂生適生斯念，將四部兵，從此閻浮地沒，便往至瞿耶尼土。
爾時，彼土人民見聖王來，皆悉前迎，禮跪問訊：『善來，大王！今此瞿耶尼國，人民熾盛，唯願聖王當於此治化諸人民，使從法教！』爾時，阿難！聖王頂生即於瞿耶尼統領人民，乃經數百千年。 ^n8a

是時，聖王頂生復於餘時便生此念：我有閻浮提，人民熾盛，多諸珍寶，亦雨七寶，乃至于膝。今亦復有此瞿耶尼，人民熾盛，多諸珍寶，我亦曾從長年許聞：『復有弗于逮，人民熾盛，多諸珍寶。』我今當往統彼國土，以法治化。
爾時，阿難！頂生聖王適生斯念，將四部兵，從瞿耶尼沒，便往至弗于逮。
爾時，彼土人民見聖王來，皆悉前迎，禮跪問訊，異口同響而作是語：『善來，大王！今此弗于逮，人民熾盛，多諸珍寶，唯願大王當於此治化諸人民，使從法教！』
爾時，阿難！頂生聖王即於弗于逮統領人民，乃經百千萬歲。 ^n8b

是時，聖王頂生復於餘時便生此念：我於閻浮提，人民熾盛，多諸珍寶，亦雨七寶，乃至于膝。今亦復有此瞿耶尼，人民熾盛，多諸珍寶，今亦復有此弗于逮國，人民熾盛，多諸珍寶，我亦曾從耆年長老邊聞：『復有鬱單越，人民熾盛，多諸珍寶，所為自由，無固守者。壽不中夭，正壽千歲。在彼壽終必生天上，不墮餘趣。著劫波育衣，食自然粳米。』我今當往統領彼國土，以法治化。
爾時，阿難！頂生聖王適生斯念，將四部兵，從弗于逮沒，便往至鬱單越。遙見彼土鬱然青色，見已，便問左右臣曰：『汝等普見此土鬱然青色不乎？』對曰：『唯然，見之。』王告羣臣曰：『此是柔軟之草，軟若天衣而無有異。此等諸賢常於斯坐。』
小復前行，遙見彼土晃然黃色，便告諸臣曰：『汝等普見此土晃然黃色不乎？』對曰：『皆悉見之。』大王曰：『此名自然粳米，此等諸賢恆食此食。如今卿等，亦當食此粳米。』
爾時，聖王小復前行，復見彼土普悉平正，遙見高臺顯望殊特，復告諸臣：『汝等頗見此土普地平正乎？』對曰：『如是，皆悉見之。』大王報曰：『此名劫波育樹衣，汝等亦復當著此樹衣。』
爾時，阿難！彼土人民見大王來，皆起前迎，禮跪問訊，異音同響而作是說：『善來，聖王！此鬱單越，人民熾盛，多諸珍寶，唯願大王當於此治化諸人民，使從法教！』
爾時，阿難！頂生聖王卽於鬱單越統領人民，乃經百千萬歲。 ^n8c

是時，頂生聖王復於餘時便生此念：我今有閻浮地，人民熾盛，多諸珍寶，亦雨七寶，乃至于膝。今亦復有此瞿耶尼、弗于逮及此鬱單越，人民熾盛，多諸珍寶，我亦曾從耆年長老邊聞：『有三十三天快樂無比，壽命極長，衣食自然，玉女營從，不可稱計。』我今當往領彼天宮，以法治化。
爾時，阿難！頂生聖王適生斯念，將四部兵，從鬱單越沒，便往至三十三天上。
爾時，天帝釋遙見頂生聖王來，便作是說：『善來，大王！可就此坐。』爾時，阿難！頂生聖王卽共釋提桓因一處坐。二人共坐，不可分別。顏貌舉動，言語聲響，一而不異。 ^n8d

爾時，阿難！頂生聖王在彼，乃經數千百歲已，便生此念：我今有此閻浮地，人民熾盛，多諸珍寶，亦雨七寶，乃至于膝。亦有瞿耶尼，亦復有弗于逮，亦復有鬱單越，人民熾盛，多諸珍寶。我今至此三十三天，我今宜可害此天帝釋，便於此間獨王諸天。
爾時，阿難！頂生聖王適生此念，卽於座上而自退墮，至閻浮里地，及四部兵皆悉墮落。
爾時，亦失輪寶，莫知所在，象寶、馬寶同時命終，珠寶自滅，玉女寶、居士寶、典兵寶斯皆命終。 ^n9

爾時，頂生聖王身得重病，諸宗族親屬普悉雲集，問訊王病：『云何大王！若使大王命終之後，有人來問此義：頂生大王臨命終時，有何言教？設有此問，當何以報之？』頂生聖王報曰：『若使我命終，命終之後有人問者，以此報之：頂生王者，領此四天下而無厭足，復至三十三天，在彼經數百千歲，意猶生貪，欲害天帝，便自墮落，卽取命終。』 ^n10

汝今阿難！勿懷狐疑。爾時，頂生王者豈異人乎？莫作是觀，所以然者，時頂生王者卽我身是。爾時，我領此四天下，及至三十三天，於五欲中，無有厭足。 ^n11

阿難！當以此方便，證知所趣：興貪欲心，倍增其想，於愛欲中而無厭足；欲求厭足，當從聖賢智慧中求！」 ^n12

爾時，世尊於大眾中，便說此偈：
貪淫如時雨，於欲無厭足；樂少而苦多，智者所屏棄。
正使受天欲，五樂而自娛；不如斷愛心，正覺之弟子。
食福經億劫，福盡還入獄；受樂詎幾時，輒受地獄痛！
是故，阿難！當以此方便，知於欲而去欲，永不興其想。當作是學！」 ^n13

爾時，阿難聞佛所說，歡喜奉行！^n14
