# 富留那經

如是我聞：一時，佛住舍衛國祇樹給孤獨園。 ^n1

爾時，尊者富留那比丘，往詣佛所，稽首佛足，退住一面，白佛言：「世尊說現法、說滅熾然、說不待時、說正向、說即此見、說緣自覺。世尊！云何為現法，乃至緣自覺？」 ^n2

佛告富留那：「善哉富留那！能作此問。富留那！諦聽！善思！當為汝說。 ^n3

富留那！比丘眼見色已，覺知色，覺知色貪：我此內有眼識色貪，我此內有眼識色貪如實知。 ^n4a

富留那！若眼見色已，覺知色，覺知色貪：我此內有眼識色貪如實知者，是名現見法。 ^n4b

云何滅熾然？云何不待時？云何正向？云何即此見？云何緣自覺？富留那！比丘眼見色已，覺知色，不起色貪覺：〔我此內覺知色〕，不起色貪覺如實知。 ^n5a

若富留那！比丘眼見色已，覺知色，不起色貪覺如實知；〔覺知色、不起色貪覺如實知者〕，是名滅熾然、不待時、正向、即此見、緣自覺。 ^n5b

耳、鼻、舌、身、意，亦復如是。」 ^n6

佛說此經已，富留那比丘聞佛所說，歡喜奉行。^n7
