# 先知經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「毘婆尸如來未成佛時，獨一靜處，禪思思惟，作如是觀：觀察諸受，云何為受？云何受集？云何受滅？云何受集道跡？云何受滅道跡？云何受味？云何受患？云何受離？ ^n2

如是觀察，有三受──樂受、苦受、不苦不樂受； ^n3a

觸集是受集； ^n3b

觸滅是受滅； ^n3c

若於受愛樂、讚歎、染著、堅住，是名受集道跡； ^n3d

若於受不愛樂、讚歎、染著、堅住，是名受滅道跡； ^n3e

若受因緣生樂喜，是名受味； ^n3f

若受無常變易法，是名受患； ^n3g

若於受斷欲貪、越欲貪，是名受離。」 ^n3h

佛說此經已，諸比丘聞佛所說，歡喜奉行。 ^n4

如毘婆尸佛，如是式棄佛、毘濕波浮佛、迦羅迦孫提佛、迦那迦牟尼佛、迦葉佛，及我釋迦文佛，未成佛時思惟觀察諸受，亦復如是。^n5
