# 三三一

聞如是： ^n1

一時，佛在舍衛國祇樹給孤獨園。 ^n2

爾時，生漏梵志往至世尊所，頭面禮足，在一面坐。 ^n3

爾時，梵志白世尊言：「此中頗有比丘，云何得修梵行無有缺漏，清淨修梵行？」 ^n4

世尊告曰：「若有人戒律具足而無所犯，此名清淨修得梵行。 ^n5

復次，梵志！若有眼見色，不起想著，不起識念，除惡想，去不善法，得全眼根，是謂此人清淨修梵行。 ^n6a

若耳聞聲、鼻嗅香、舌知味、身知細滑、意知法，都無識想，不起想念，清淨得修梵行，全其意根，如此之人得修梵行，無有缺漏。」 ^n6b

婆羅門白佛言：「何等之人不修梵行，不具足清淨行？」 ^n7

世尊告曰：「若有人俱會者，此名非梵行。」
婆羅門白佛言：「何等之人漏行不具足？」 ^n8a

世尊告曰：「若有人與女人交接，或手足相觸，戢在心懷而不忘失。是謂，梵志！行不具足，漏諸淫泆，與淫、怒、癡共相應。 ^n8b

復次，梵志！或與女人共相調戲，言語相加。是謂，梵志！此人行不全具，漏淫、怒、癡，梵行不具足修清淨行。 ^n8c

復次，梵志！若有女人惡眼相視而不移轉，於中便起淫、怒、癡想，生諸亂念。是謂，梵志！此人梵行不淨，不修梵行。 ^n8d

復次，梵志！若復有人遠聞或聞哭聲，或聞笑聲，於中起淫、怒、癡，起諸亂想。是謂，梵志！此人不清淨修梵行，與淫、怒、癡共相應，行不全具。 ^n8e

復次，梵志！若有人曾見女人，後更生想，憶其頭目，於中生想；在屏閑之處，生淫、怒、癡，與惡行相應。是謂，梵志！此人不修梵行。」 ^n8f

是時，生漏梵志白世尊言：「甚奇！甚特！此沙門瞿曇亦知梵行，亦知不梵行；亦知漏行，亦知不漏行。所以然者，我今亦生此念，諸有人民與女人手足相加，起諸亂想。我時便生此念：此人行不清淨，與淫、怒、癡共相應。第一更樂者，女人是也。第一可欲者，所謂眼眼相視，然彼女人或語、或笑，繫綴男子，或共言語而繫綴男子。是時，我便生此念：此六人盡行不清淨行。如來今日所說甚過，猶如盲者得目，迷者見路，愚者聞道，有目之人見色，如來說法亦復如是。我今自歸佛、法、眾，自今之後不復殺生，唯願受為優婆塞！」 ^n9

爾時，生漏梵志聞佛所說，歡喜奉行！^n10
