# 摩尼遮羅經

如是我聞：一時，佛在摩竭提國人間遊行，與諸大眾，至摩尼遮羅鬼住處夜宿。 ^n1

爾時，摩尼遮羅鬼，會諸鬼神，集在一處。 ^n2

時有一女人，持香華鬘飾、飲食，至彼摩尼遮羅鬼神住處。彼女人遙見世尊，在摩尼遮羅鬼神住處坐。見已，作是念：我今現見摩尼遮羅鬼神，即說偈言：
善哉摩尼遮，住摩伽陀國，摩伽陀國人，所求悉如願。云何於此世，常得安樂住？後世復云何，而得生天樂？ ^n3

爾時，世尊說偈答言：
莫放逸慢恣，用摩尼鬼為？若自修所作，能得生天樂。 ^n4

時彼女人作是念：此非摩尼遮羅鬼，是沙門瞿曇。如是知已，即以香華，鬘飾，供養世尊，稽首禮足，退坐一面，而說偈言：
何道趣安樂？當修何等行，此世常安隱，後世生天樂？ ^n5

爾時，世尊說偈答言：
布施善調心，樂執護諸根，正見修賢行，親近於沙門，以正命自活，他世生天樂。何用三十三，諸天之苦網？但當一其心，斷除於愛欲。我當說離垢，甘露法善聽！ ^n6

時彼女人聞世尊說法，示、教、照、喜，如佛常法：謂布施，持戒，生天之福；欲味，欲患，煩惱清淨，出要遠離功德福利，次第演說清淨佛法。譬如鮮淨白氈，易染其色。時彼女人，亦復如是，即於坐上，於四聖諦得平等觀苦、集、滅、道。 ^n7

時彼女人見法、得法、知法、入法、度諸疑惑，不由於他，於正法律得無所畏；即從座起，整衣服，合掌白佛：「已度，世尊！已度，善逝！我從今日，盡壽命，歸佛、歸法、歸比丘僧。」 ^n8

時彼女人聞佛所說，歡喜隨喜，禮佛而去。^n9
