# 孔經

如是我聞：一時，佛住毘舍離獼猴池側重閣講堂。 ^n1

爾時，尊者阿難，晨朝著衣持缽，入毘舍離城乞食。 ^n2

時有眾多離車童子，晨朝從城內出，至精舍門，持弓箭，競射精舍門孔，箭箭皆入門孔。 ^n3

尊者阿難見已，以為奇特：彼諸離車童子，能作如是難事！入城乞食還，舉衣缽，洗足已，往詣佛所，稽首佛足，退住一面，白佛言：「世尊！我今晨朝著衣持缽，入毘舍離城乞食，見有眾多離車童子，從城內出，至精舍門，競射門孔，箭箭皆入。我作是念：此甚奇特！諸離車童子能為難事！」 ^n4

佛告阿難：「於意云何？離車童子競射門孔，箭箭皆入，此為難耶？破一毛為百分，而射一毛分，箭箭悉中，此為難耶？」 ^n5

阿難白佛：「破一毛百分，射一分之毛，箭箭悉中，此則為難。」 ^n6

佛告阿難：「未若於苦聖諦生如實知，此則甚難；如是苦集聖諦、苦滅聖諦、苦滅道跡聖諦如實知見，此則甚難！」 ^n7

爾時，世尊而說偈言：
一毛為百分，射一分甚難，觀一一苦陰，非我難亦然。 ^n8

佛說此經已，諸比丘聞佛所說，歡喜奉行。^n9
