# 三明經

如是我聞：一時，佛住舍衛國祇樹給孤獨園。 ^n1

時有異婆羅門來詣佛所，與世尊面相慰勞，慰勞已，退坐一面，而作是說：「此則婆羅門三明，此則婆羅門三明。」 ^n2

爾時，世尊告婆羅門言：「云何名為婆羅門三明？」 ^n3

婆羅門白佛言：「瞿曇！婆羅門父母具相，無諸瑕穢；父母七世相承，無諸譏論；世世相承，常為師長，辯才具足；誦諸經典，物類名字，萬物差品，字類分合，歷世本末，此五種記悉皆通達；容色端正，是名瞿曇！婆羅門三明。」 ^n4

佛告婆羅門：「我不以名字言說為三明也。〔賢聖法門說真實三明〕，謂賢聖知見、賢聖法律〔所說〕真實三明。」 ^n5

婆羅門白佛：「云何瞿曇！賢聖知見、賢聖法律所說三明？」 ^n6

佛告婆羅門；「有三種無學三明。何等為三？謂無學宿命智證明、無學生死智證明、無學漏盡智證明。」如上經廣說。 ^n7

爾時，世尊即說偈言：
一切法無常，持戒寂靜禪，知一切宿命，見生天惡趣，
得斷生漏盡，是為牟尼通。悉知心解脫，一切貪恚癡，
我說是三明，非言語所說。 ^n8

婆羅門！是為聖法律所說三明。」 ^n9

婆羅門白佛：「瞿曇！是真三明。」 ^n10

爾時，婆羅門聞佛所說，歡喜隨喜，從座起而去。^n11
