# 年少比丘經

如是我聞：一時，佛住舍衛國祇樹給孤獨園。 ^n1

時尊者阿難與眾多比丘，詣世尊所，稽首禮足，退坐一面。 ^n2

尊者阿難白佛言：「世尊！此諸年少比丘，當云何教授？云何為其說法？」 ^n3

佛告阿難：「此諸年少比丘，當以四念處教令修習。云何為四？ ^n4

謂身身觀念住，精勤方便，不放逸行，正智、正念，寂定於心，乃至知身。 ^n5a

受、心、法法觀念住，精勤方便，不放逸行，正念、正智，寂靜於心，乃至〔知法〕。 ^n5b

若比丘住學地者，未得進上，志求安隱涅槃時，身身觀念住，精勤方便，不放逸行，正念、正智，寂靜於心，〔乃至於身遠離〕。 ^n6a

受、心、法法觀念住，精勤方便，不放逸行，正念、正智，寂靜於心，乃至於法遠離。 ^n6b

若阿羅漢，諸漏已盡，所作已作，捨諸重擔，盡諸有結，正知善解脫。當於彼時，亦修身身觀念住，精勤方便，不放逸行，正念、正智，寂靜於心，〔於身得遠離〕。 ^n7a

受、心、法法觀念住，乃至於法得遠離。」 ^n7b

時尊者阿難，歡喜隨喜，作禮而去。^n8
