# 喘息經

如是我聞：一時，佛住舍衛國祇樹給孤獨園。 ^n1

時波斯匿王，其體肥大，舉體流汗，來詣佛所，稽首佛足，退坐一面，氣息長喘。 ^n2

爾時，世尊告波斯匿王：「大王！身體極肥盛。」 ^n3

大王白佛言：「如是，世尊！患身肥大，常以此身極肥大故，慚恥厭苦。」 ^n4

爾時，世尊即說偈言：
人當自繫念，每食知節量，是則諸受薄，安消而保壽。 ^n5

時有一年少，名鬱多羅，於會中坐。時波斯匿王告鬱多羅：「汝能從世尊受向所說偈，每至食時，為我誦不？若能爾者，賜金錢十萬，亦常與食。」 ^n6

鬱多羅白王：「奉教，當誦。」 ^n7

時波斯匿王聞佛所說，歡喜隨喜，作禮而去。 ^n8

時鬱多羅知王去已，至世尊前，受所說偈。於王食時，食食為誦，白言：「大王！如佛世尊、如來、應、等正覺所知所見，而說斯偈：
人當自繫念，每食知節量，是則諸受薄，安消而保壽。」 ^n9

如是波斯匿王，漸至後時，身體〔庸〕細，容貌端正。處樓閣上，向佛住處，合掌恭敬，右膝著地，三說是言：「南無敬禮世尊、如來、應、等正覺！南無敬禮世尊、如來、應、等正覺！與我現法利益，後世利益，現法、後世利益，以其飯食知節量故。」
〔得勝、毀壞、從佛教，一法、福田、可厭患。〕
〔明闇、石山、著一衣，諸王、喘息名跋瞿。〕^n10
