# 波羅延經

如是我聞：一時，佛住〔波羅奈〕國仙人住處鹿野苑中。 ^n1

時有眾多比丘，集於講堂，作如是論：「諸尊！如世尊說《波羅延•低舍彌德勒所問經》：若知二邊者，於中永無著，說名大丈夫，不顧於五欲，無有煩惱〔樔〕，超出縫紩憂。 ^n2

諸尊！此有何義？云何邊？云何二邊？云何為中？云何為縫紩？云何思以智知、以了了；智所知、了所了，作苦邊、脫於苦？」 ^n3

有一答言：「六內入處是一邊，六外入處是二邊，受是其中，愛為縫紩。習於〔愛〕者，得彼彼因身，〔漸轉〕增長出生。於此即法，以智知、以了了；智所知、了所了，作苦邊、脫於苦。」 ^n4

復有說言：「過去世是一邊，未來世是二邊，現在世名為中，愛為縫紩。習近此愛，彼彼所因身，漸轉增長出生，乃至脫苦。」 ^n5

復有說言：「樂受者是一邊，苦受者是二邊，不苦不樂是其中，愛為縫紩。習近此愛，彼彼所得自身，漸轉增長出生，乃至〔脫〕苦。」 ^n6

復有說言：「有者是一邊，集是二邊，受是其中，愛為縫紩；如是廣說，乃至脫苦。」 ^n7

復有說言：「身者是一邊，身集是二邊，愛為縫紩；如是廣說乃至脫苦。」 ^n8

復有說言：「我等一切所說不同，所謂向來種種異說，要不望知，云何世尊有餘之說《波羅延•低舍彌德勒所問經》？我等應往具問世尊，如世尊說，我等奉持。」 ^n9

爾時眾多比丘，詣世尊所，稽首禮足，退坐一面，白佛言：「世尊！向諸比丘集於講堂，作如是言：於世尊所說《波羅延•低舍彌德勒所問經》，所謂二邊乃至脫苦。有人說言：內六入處是說一邊，外六入處是說二邊，受是其中，愛為縫紩。如前廣說，悉不決定，今日故來請問世尊，具問斯義，我等所說誰得其義？」 ^n10

佛告諸比丘：「汝等所說，皆是善說；我今當為汝等說有餘經。我為波羅延•低舍彌德勒有餘經說：謂觸是一邊，觸集是二邊，受是其中，愛為縫紩。習近愛已，彼彼所得身緣，轉增長出生。於此法，以智知、以了了；習所知、了所了，作苦邊、脫於苦」。 ^n11

佛說此經已，諸比丘聞佛所說，歡喜奉行。^n12
