# 屍婆經

如是我聞：一時，佛住王舍城迦蘭陀竹園。 ^n1

時有外道出家，名曰尸婆，來詣佛所，與世尊面相問訊，慰勞已，退坐一面，白佛言：「瞿曇！云何為學？所謂學者，云何學？」 ^n2

佛告尸婆：「學其所學，故名為學。」 ^n3

尸婆白佛：「何所學？」 ^n4

佛告尸婆：「隨時學增上戒、〔學〕增上意、學增上慧。」 ^n5

尸婆白佛：「若阿羅漢比丘，諸漏已盡，所作已作，捨諸重擔，逮得己利，盡諸有結，正智善解脫，當於爾時復何所學？」 ^n6

佛告尸婆：「若阿羅漢比丘，諸漏已盡，乃至正智善解脫，當於爾時，覺知貪欲永盡無餘，覺知瞋恚、愚癡永盡無餘，故不復更造諸惡，常行諸善。尸婆！是名為學其所學。」 ^n7

時尸婆外道出家，聞佛所說，歡喜隨喜，從坐起去。^n8
