# 經行經

如是我聞：一時，佛住王舍城耆闍崛山中。 ^n1

爾時，世尊於夜闇時，天小微雨，電光睒現，出房經行。 ^n2

時魔波旬作是念：今沙門瞿曇住王舍城耆闍崛山中，夜闇微雨，電光時現，出房經行。我今當往，為作留難。執大團石，兩手調弄，到於佛前，碎成微塵。 ^n3

爾時，世尊作是念：惡魔波旬，欲作嬈亂。即說偈言：
若耆闍崛山，於我前令碎，於佛等解脫，不能動一毛。假令四海內，一切諸山地，放逸之親族，令其碎成塵，亦不能傾動，如來一毛髮。 ^n4

時魔波旬作是念：沙門瞿曇已知我心。內懷憂慼，即沒不現。^n5
