# 大龍經

如是我聞：一時，佛住王舍城耆闍崛山中。 ^n1

爾時，世尊夜起經行，至後夜時，洗足入房，正身端坐，繫念在前。 ^n2

時魔波旬作是念：今沙門瞿曇住王舍城耆闍崛山中，夜起經行，後夜入房，正身端坐，繫念在前。我今當往，為作留難，即化作大龍，繞佛身七匝，舉頭臨佛頂上。身如大船，頭如大帆，眼如銅鑪，舌如曳電，出息、入息若雷雹聲。 ^n3

爾時，世尊作是念：惡魔波旬欲作嬈亂。即說偈言：
猶如空舍宅，牟尼心虛寂，於中而旋轉，佛身亦如是。無量凶惡龍，蚊虻蠅蚤等，普集食其身，不能動毛髮。破裂於虛空，傾覆於大地，一切眾生類，悉來作恐怖；刀矛槍利箭，悉來害佛身，如是諸暴害，不能傷一毛。 ^n4

時魔波旬作是念：沙門瞿曇已知我心。內懷憂慼，即沒不現。^n5
