# 聖道經

我聞如是︰ ^n1

一時，佛遊拘樓瘦劍磨瑟曇拘樓都邑。 ^n2

爾時，世尊告諸比丘：「有一道令眾生得清淨，離愁慼啼哭，滅憂苦懊惱，便得如法。謂聖正定，有習、有助，亦復有具而有七支，於聖正定說習、說助，亦復說具。云何為七？正見、正志、正語、正業、正命、正方便、正念。
若有以此七支習、助、具，善趣向心得一者，是謂聖正定，有習、有助，亦復有具。所以者何？正見生正志，正志生正語，正語生正業，正業生正命，正命生正方便，正方便生正念，正念生正定。賢聖弟子如是心正定，頓盡淫、怒、癡。賢聖弟子如是正心解脫，頓知生已盡，梵行已立，所作已辦，不更受有，知如真。彼中正見最在其前。 ^n3

若見邪見是邪見者，是謂正見；若見正見是正見者，亦謂正見。 ^n4a

云何邪見？謂此見無施、無齋、無有咒說，無善惡業，無善惡業報，無此世彼世，無父無母，世無真人往至善處、善去善向、此世彼世自知自自作證成就遊，是謂邪見。 ^n4b

云何正見？謂此見有施、有齋，亦有咒說，有善惡業，有善惡業報，有此世彼世，有父有母，世有真人往至善處、善去善向，此世彼世自知自覺自作證成就遊，是謂正見。 ^n4c

是為見邪見是邪見者，是謂正見；見正見是正見者，亦謂正見。 ^n4d

彼如是知已，則便求學，欲斷邪見成就正見，是謂正方便。
比丘以念斷於邪見，成就正見，是謂正念。
此三支隨正見從見方便，是故正見最在前也。 ^n4e

若見邪志是邪志者，是謂正志；若見正志是正志者，亦謂正志。 ^n5a

云何邪志？欲念、恚念、害念，是謂邪志。 ^n5b

云何正志？無欲念、無恚念、無害念，是謂正志。 ^n5c

是為見邪志是邪志者，是謂正志；見正志是正志者，亦謂正志。 ^n5d

彼如是知已，則便求學，欲斷邪志成就正志，是謂正方便。
比丘以念斷於邪志，成就正志，是謂正念。
此三支隨正志從見方便，是故正見最在前也。 ^n5e

若見邪語是邪語者，是謂正語；若見正語是正語者，亦謂正語。 ^n6a

云何邪語？妄言、兩舌、麁言、綺語，是謂邪語。 ^n6b

云何正語？離妄言、兩舌、麁言、綺語，是謂正語。 ^n6c

是為見邪語是邪語者，是謂正語；見正語是正語者，亦謂正語。 ^n6d

彼如是知已，則便求學，欲斷邪語成就正語，是謂正方便。
比丘以念斷於邪語，成就正語，是謂正念。
此三支隨正語從見方便，是故正見最在前也。 ^n6e

若見邪業是邪業者，是謂正業；若見正業是正業者，亦謂正業。 ^n7a

云何邪業？殺生、不與取、邪淫，是謂邪業。 ^n7b

云何正業？離殺、不與取、邪淫，是謂正業。 ^n7c

是為見邪業是邪業者，是謂正業；見正業是正業者，亦謂正業。 ^n7d

彼如是知已，則便求學，欲斷邪業成就正業，是謂正方便。
比丘以念斷於邪業，成就正業，是謂正念。
此三支隨正業從見方便，是故正見最在前也。 ^n7e

若見邪命是邪命者，是謂正命；若見正命是正命者，亦謂正命。 ^n8a

云何邪命？若有求無滿意，以若干種畜生之咒，邪命存命。彼不如法求衣被，以非法也；不如法求飲食、床榻、湯藥、諸生活具，以非法也，是謂邪命。 ^n8b

云何正命？若不求無滿意，不以若干種畜生之咒，不邪命存命。彼如法求衣被，則以法也；如法求飲食、床榻、湯藥、諸生活具，則以法也，是謂正命。 ^n8c

是為見邪命是邪命者，是謂正命；見正命是正命者，亦謂正命。 ^n8d

彼如是知已，則便求學，欲斷邪命，成就正命，是謂正方便。
比丘以念斷於邪命，成就正命，是謂正念。
此三支隨正命從見方便，是故正見最在前也。 ^n8e

云何正方便？比丘者，已生惡法為斷故，發欲求方便，精勤舉心滅；未生惡法為不生故，發欲求方便，精勤舉心滅。未生善法為生故，發欲求方便，精勤舉心滅；已生善法為住不忘不退，轉增廣布，修習滿具故，發欲求方便，精勤舉心滅，是謂正方便。 ^n9

云何正念？比丘者，觀內身如身，觀至覺、心、法如法，是謂正念。 ^n10

云何正定？比丘者，離欲、離惡不善之法，……至得第四禪成就遊，是謂正定。 ^n11

云何正解脫？比丘者，欲心解脫，恚、癡心解脫，是謂正解脫。 ^n12

云何正智？比丘者，知欲心解脫，知恚、癡心解脫，是謂正智也。是為學者成就八支，漏盡阿羅訶成就十支。 ^n13

云何學者成就八支？學正見……至學正定，是為學者成就八支。 ^n14

云何漏盡阿羅訶成就十支？無學正見……至無學正智，是謂漏盡阿羅訶成就十支。所以者何？正見者，斷於邪見。若因邪見生無量惡不善法者，彼亦斷之；若因正見生無量善法者，彼則修習，令滿具足。……至正智者斷於邪智，若因邪智生無量惡不善法者，彼亦斷之；若因正智生無量善法者，彼則修習，令滿具足。 ^n15

是為二十善品、二十不善品，是為說四十大法品轉於梵輪，沙門、梵志、天及魔、梵及餘世間，無有能制而言非者。 ^n16

若有沙門、梵志者，我所說四十大法品轉於梵輪，沙門、梵志、天及魔、梵及餘世間，無有能制而言非者，彼於如法有十詰責。云何為十？
(a)若毀呰正見，稱譽邪見，若有邪見沙門、梵志，若供養彼而稱譽彼，若有沙門、梵志者，我所說四十大法品轉於梵輪，沙門、梵志、天及魔、梵及餘世間，無有能制而言非者，彼於如法是謂一詰責。
(b)若毀呰……至正智，稱譽邪智，若有邪智沙門、梵志，若供養彼而稱譽彼，若有沙門、梵志，我所說四十大法品轉於梵輪，沙門、梵志、天及魔、梵及餘世間，無有能制而言非者，彼於如法是謂第十詰責。 ^n17

若有沙門、梵志，我所說四十大法品轉於梵輪，沙門、梵志、天及魔、梵及餘世間，無有能制而言非者，是謂於如法有十詰責。 ^n18

若更有餘沙門、梵志，蹲踞說蹲踞，無所有說無所有，說無因、說無作、說無業，謂彼彼所作善惡施設，斷絕破壞彼此。 ^n19

我所說四十大法品轉於梵輪，沙門、梵志、天及魔、梵及餘世間，無有能制而言非者，彼亦有詰責、愁憂恐怖。」 ^n20

佛說如是，彼諸比丘聞佛所說，歡喜奉行。^n21
