# 祇林經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「非汝所應法，〔當速捨離，捨彼法已〕，長夜安樂。比丘！何等法非汝所應，當速捨離？如是色、受、想、行、識，非汝所應，〔當速捨離，捨彼法已〕，長夜安樂。 ^n2a

譬如祇桓林中樹木，有人斫伐枝條，擔持而去。汝等亦不憂慼，所以者何？以彼樹木非我、非我所。 ^n2b

如是比丘！非汝所應者〔當速捨離，捨彼法已〕，長夜安樂。何等非汝所應？色非汝所應，〔當速捨離，捨彼法已〕，長夜安樂。 ^n2c

如是受、想、行、識，非汝所應，當速捨離，捨彼法已，長夜安樂。 ^n2d

諸比丘！色為常耶？為無常耶？」 ^n3a

諸比丘白佛言：「無常，世尊！」 ^n3b

「比丘！無常者為是苦耶？」 ^n3c

答言：「是苦，世尊！」 ^n3d

佛告比丘：「若無常、苦，是變易法，多聞聖弟子，寧於中見有我、異我、相在不？」 ^n3e

答言：「不也，世尊！」 ^n3f

「如是受、想、行、識，為是常耶？無常耶？」 ^n4a

答言：「無常，世尊！」 ^n4b

「比丘！若無常者是苦耶？」 ^n4c

答言：「是苦，世尊！」 ^n4d

佛告比丘：「若無常、苦，是變易法，多聞聖弟子，寧於中見有我、異我、相在不？」 ^n4e

答言：「不也，世尊！」 ^n4f

「比丘！是故諸所有色，若過去、若未來、若現在，若內、若外，若麤、若細，若好、若醜，若遠、若近，彼一切非我、不異我、不相在。 ^n5a

如是受、想、行、識，若過去、若未來、若現在，若內、若外，若麤、若細，若好、若醜，若遠、若近，彼一切非我、不異我、不相在。 ^n5b

聖弟子觀此五受陰，非我、我所；如是觀時，於諸世間無所取著，無所取著者自得涅槃：我生已盡、梵行已立、所作已作、自知不受後有。」 ^n6

佛說此經已，時諸比丘聞佛所說，歡喜奉行。^n7
