# 庵羅女經

如是我聞：一時，佛在跋祇人間遊行，到鞞舍離國菴羅園中住。 ^n1

爾時，菴羅女聞世尊跋祇人間遊行，至菴羅園中住，即自莊嚴，乘車出鞞舍離城，詣世尊所，恭敬供養。詣菴羅園門，下車步進，遙見世尊與諸大眾圍遶說法。 ^n2

世尊遙見菴羅女來，語諸比丘：「汝等比丘！勤攝心住，正念、正智。今菴羅女來，是故誡汝。 ^n3

云何為比丘勤攝心住？ ^n4a

若比丘已生惡不善法當斷，生欲方便，精進攝心；未生惡不善法不令起；未生善法令生；已生善法，令住不忘，修習增滿，生欲方便，精勤攝心。 ^n4b

是名比丘勤攝心住。 ^n4c

云何名比丘正智？ ^n5a

若比丘去來威儀，常隨正智；迴顧、視瞻、屈伸、俯仰、執持衣缽、行住坐臥、眠覺、語默，皆隨正智住。 ^n5b

是〔名〕正智。 ^n5c

云何正念？ ^n6a

若比丘內身身觀念住，精勤方便，正智、正念，調伏世間貪憂；如是受、心、法法觀念住，精勤方便，正智、正念，調伏世間貪憂。 ^n6b

是名比丘正念。 ^n6c

是故汝等勤攝其心，正智、正念。今菴羅女來，是故誡汝。」 ^n7

時菴羅女詣世尊所，稽首禮足，卻住一面。 ^n8

爾時，世尊為菴羅女種種說法，示、教、照、喜；示、教、照、喜已，默然而住。 ^n9

爾時，菴羅女整衣服，為佛作禮，合掌白佛：「唯願世尊與諸大眾，明日受我請中食！」爾時，世尊默然受請。 ^n10

菴羅女知世尊默然受請已，稽首禮足，還歸自家；設種種食，布置床座，晨朝遣使白佛時到。 ^n11

爾時，世尊與諸大眾，詣菴羅女舍，就座而坐。時菴羅女手自供養種種飲食。食訖，澡漱洗缽竟。 ^n12

時菴羅女持一小床，坐於佛前，聽佛說法。 ^n13

爾時，世尊為菴羅女說隨喜偈：
施者人愛念，多眾所隨從，名稱日增高，遠近皆悉聞。
處眾常和雅，離慳無所畏。是故智慧施，斷慳永無餘。
上生忉利天，長夜受快樂，盡壽常修德，娛樂難陀園，
百種諸天樂，五欲悅其心。彼於此人間，聞佛所說法，
為善逝弟子，樂彼受化生。 ^n14

爾時，世尊為菴羅女種種說法，示、教、照、喜，示、教、照、喜已，從座起而去。^n15
