# 二一八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說擔，亦當說持擔人，亦當說擔因緣，亦當說捨擔。汝等比丘！諦聽！諦聽！善思念之，我今當說。」 ^n3

諸比丘對曰：「如是，世尊！」是時，諸比丘從佛受教。 ^n4

世尊告曰：「彼云何名為擔？所謂五盛陰是。
云何為五？所謂色、痛、想、行、識陰，是謂名為擔。 ^n5a

彼云何名為持擔人？所謂持擔人者，人身是也。字某、名某，如是生，食如是食，受如是苦樂，受命長短，是謂名為持擔人。 ^n5b

彼云何名為擔因緣？所謂擔因緣者，愛著因緣是。與欲共俱，心不遠離，是謂名為擔因緣。 ^n5c

彼云何名為當捨離擔？所謂能使彼愛永盡無餘，已除、已吐。是謂比丘！名捨離擔。 ^n5d

如是，比丘！我今已說擔，已說擔因緣，已說持擔人，已說捨擔。然諸如來所應行者，我今已辦。若樹下、空處、露坐，常念坐禪，莫行放逸。」 ^n6

爾時，世尊便說此偈：
當念捨重擔，更莫造新擔；擔是世間病，捨擔第一樂。
亦當除愛結，及捨非法行；盡當捨離此，更不復受有。
「是故，諸比丘！當作方便，捨離於擔。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
