# 天作經

如是我聞：一時，佛在拘薩羅人間遊行，至浮梨聚落，住天作婆羅門菴羅園中，尊者優波摩為侍者。 ^n1

爾時，世尊患背痛，告尊者優波摩：「汝舉衣缽已，往至天作婆羅門舍。」 ^n2

時天作婆羅門處於中堂，令梳頭者理剃鬚髮。見尊者優波摩於門〔外〕住，見已即說偈言：
何等剃鬚髮，身著僧迦梨，住於彼門外，為欲何所求？ ^n3

尊者優波摩說偈答言：
羅漢世善逝，所患背風疾，頗有安樂水，療牟尼疾不？ ^n4

時天作婆羅門，以滿缽酥，一瓶油，一瓶石蜜，使人擔持，并持暖水，隨尊者優波摩詣世尊所，以塗其體。暖水洗之，酥、蜜作飲。世尊背疾即得安隱。 ^n5

時天作婆羅門晨朝早起，往詣佛所，稽首禮足退坐一面，而說偈言：
何言婆羅門，施何得大果？
何等為時施？云何淨福田？ ^n6

爾時，世尊說偈答言：
若得宿命智，見天定趣生，得盡諸有漏，牟尼起三明，善知心解脫，解脫一切貪，說名婆羅門，施彼得大果。施彼為時施，隨所欲福田。 ^n7

時天作婆羅門聞佛所說，歡喜隨喜，作禮而去。^n8
