# 分別經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五受陰。謂色受陰，受、想、行、識受陰。 ^n2

愚癡無聞凡夫，無慧、無明，於五受陰生我見、繫著、使、心結縛而生貪欲。 ^n3a

比丘！多聞聖弟子，有慧、有明，於此五受陰，〔不見〕我、繫著、使、心結縛而起貪欲。 ^n3b

云何愚癡無聞凡夫，無慧、無明，於五受陰見我、繫著、使、心結縛而生貪欲？ ^n4a

比丘！愚癡無聞凡夫，無慧、無明，見色是我、異我、相在。 ^n4b

如是受、想、行、識，是我、異我、相在。 ^n4c

如是愚癡無聞凡夫，無慧、無明，於五受陰說我、繫著、使、心結縛而生貪欲。 ^n4d

比丘！云何聖弟子，有慧、有明，不說我、繫著、使、〔心結縛〕而生貪欲？ ^n5a

聖弟子不見色是我、異我、相在。 ^n5b

如是受、想、行、識，不見是我、異我、相在。 ^n5c

如是多聞聖弟子，有慧、有明，於五受陰不見我、繫著、使、〔心結縛〕而生貪欲。 ^n5d

若所有色，若過去、若未來、若現在，若內、若外，若麤、若細，若好、若醜，若遠、若近，彼一切正觀皆悉無常。 ^n6a

如是受、想、行、識，若過去、若未來、若現在，若內、若外，若麤、若細，若好、若醜，若遠、若近，彼一切正觀皆悉無常。」 ^n6b

佛說此經已，諸比丘聞佛所說，歡喜奉行。^n7
