# 三二四

聞如是： ^n1

一時，佛在阿耨達泉與大比丘眾五百人俱。斯是羅漢，三達、六通神足自在，心無所畏；唯除一比丘，阿難是也。 ^n2

爾時，世尊坐金蓮華，七寶為莖，及五百比丘各各坐寶蓮華。 ^n3

爾時，阿耨達龍王至世尊所，頭面禮足，在一面住。
爾時，龍王遍觀聖眾已，白世尊曰：「我今觀此眾中，空缺不具，無尊者舍利弗，惟願世尊遣一比丘喚舍利弗使來！」 ^n4

爾時，舍利弗在祇洹精舍，補納故衣。 ^n5

爾時，世尊告目連曰：「汝至舍利弗所，語舍利弗云：『阿耨達龍王欲得相見。』」
目連報曰：「如是，世尊！」 ^n6

是時，尊者大目連如人屈伸臂頃，往至祇洹精舍舍利弗所，語舍利弗言：「如來有教云：『阿耨達龍王欲得相見。』」 ^n7

舍利弗報曰：「汝並在前，吾後當往。」 ^n8

目連報曰：「一切聖眾及阿耨達龍王遲想尊顏，欲得相見，唯願時赴，勿輕時節！」 ^n9

舍利弗報曰：「汝先至彼，吾後當往。」 ^n10

是時，目連復重語曰：「云何，舍利弗！神足之中能勝吾乎？然今先遣使在前耶？若舍利弗不時起者，吾當捉臂將詣彼泉！」 ^n11

是時，舍利弗便作是念：今日目連方便試弄吾耳！ ^n12

爾時，尊者舍利弗躬解竭支帶在地，語目連曰：「設汝神足第一者，今舉此帶使離於地，然後捉吾臂將詣阿耨達泉。」 ^n13

是時，目連作是念：今舍利弗復輕弄我，將欲相試乎？今解帶在地云：『能舉者然後捉吾臂將詣泉所。』
是時，目連復作是想：此必有因，事不苦爾。卽時，伸手而取帶舉，然不能使帶移動如毫釐許。
是時，目連盡其力勢移此帶，不能使動。 ^n14

是時，舍利弗取此帶繫著閻浮樹枝。是時，尊者目連盡其神力，欲舉此帶，終不能移。當舉此帶時，此閻浮地大振動。 ^n15

爾時，舍利弗便作是念：目連比丘尚能使此閻浮地動，何況此帶？我今當持此帶繫著二天下。
爾時，目連亦復舉之。 ^n16

繫著三天下、四天下，亦能舉之，如舉輕衣。 ^n17

是時，舍利弗復作是念：目連比丘堪任舉四天下，而不足言，我今持此帶，繫著須彌山腹。
是時，目連復能動此須彌山及四天王宮，三十三天宮皆悉動搖。 ^n18

是時，舍利弗復以此帶繫千世界。是時，目連亦能使動。 ^n19

時，舍利弗復以此帶繫二千世界、三千世界，亦復能動。
是時，天地大動，唯有如來坐阿耨達泉而不移動，猶如力士弄於樹葉而無疑難。 ^n20

是時，阿耨達龍王白世尊言：「今此天地何故振動？」
爾時，世尊具與龍王說此本緣。 ^n21

龍王白佛：「此二人神力何者最勝？」 ^n22

世尊告曰：「舍利弗比丘神力最大。」 ^n23

龍王白佛言：「世尊前記言：『目連比丘神足第一，無過是者。』」 ^n24

世尊告曰：「龍王當知：有四神足。云何為四？自在三昧神力、精進三昧神力、心三昧神力、試三昧神力。是謂，龍王！有此四神足之力。若有比丘、比丘尼有此四神力者，親近修行而不放捨者，此則神力第一。」 ^n25

阿耨達龍王白佛：「目連比丘不得此四神足乎？」 ^n26

世尊告曰：「目連比丘亦得此四神足之力，親近修行，初不放捨。然目連比丘欲住壽至劫，亦復能辦。然舍利弗所入三昧，目連比丘不知名字。」 ^n27

是時，尊者舍利弗復作是念：三千大千剎土，目連皆能移轉，蠕蟲死者不可稱計，然我躬自聞：『如來座者不可移動。』我今可以此帶繫著如來座所。
是時，目連復以神足而舉此帶，然不能動。 ^n28

時，目連生此念：非我於神足退乎？今舉此帶而不能動。我今往詣世尊所，而問此義。
爾時，目連捨此帶已，卽以神足至世尊所。
遙見舍利弗在如來前坐，見已，目連復作是念：世尊弟子神足第一，無出我者，然我不如舍利弗乎？ ^n29

爾時，目連白佛言：「我將不於神足退乎？所以然者，我先發祇洹精舍，然後舍利弗發，今舍利弗比丘先在如來前坐。」 ^n30

佛言：「汝不於神足有退，但舍利弗所入神足三昧之法，汝所不解。所以然者，舍利弗比丘智慧無有量，心得自在，不如舍利弗從心也；舍利弗心神足得自在。若舍利弗比丘心所念法，卽得自在。」
大目連卽時默然。 ^n31

是時，阿耨達龍王歡喜踊躍，不能自勝：「今舍利弗比丘極有神力，不可思議，所入三昧，目連比丘而不知名字。」 ^n32

爾時，世尊與阿耨達龍王說微妙之法，勸令歡喜，卽於彼說戒。清旦，將諸比丘僧，還詣舍衛國祇樹給孤獨園。 ^n33

爾時，諸比丘自相謂言：「世尊口自記：『我聲聞中神足第一者，目連比丘是也。』然今日不如舍利弗。」
爾時，諸比丘起輕慢想於目連所。 ^n34

是時，世尊便作是念：此諸比丘生輕慢之想向目連，受罪難計。告目連曰：「現汝神力使此眾見，無令大眾起懈怠想。」
目連對曰：「如是，世尊！」 ^n35

是時，目連禮世尊足，卽於如來前沒不現，往詣東方七恆河沙佛土。有佛名奇光如來、至真、等正覺，出現彼土。
是時，目連以凡常之服往詣彼土，在鉢盂緣上行。又彼土人民，形體極大。是時，諸比丘見目連已，自相謂言：「汝等觀此蟲，正似沙門。」
是時，諸比丘復持示彼佛：「唯然，世尊！今有一蟲，正似沙門。」 ^n36

爾時，奇光如來告諸比丘曰：「西方去此七恆河沙土，彼世界名忍，有佛名釋迦文如來、至真、等正覺，出現於世，是彼弟子，神足第一。」
爾時，彼佛告目連曰：「此諸比丘起輕慢意，現汝神足，使大眾見之。」
目連對曰：「如是，世尊！」
是時，目連聞佛教已，以鉢盂絡盛彼五百比丘至梵天上。
是時，目連以左腳登須彌山，以右腳著梵天上。爾時，便說此偈：
常當念勤加，修行於佛法；降伏魔眾怨，如鉤調於象。
若能於此法，能行不放逸；當盡苦原際，無復有眾惱。
是時，目連以此音響，遍滿祇洹精舍。 ^n37

諸比丘聞已，往白世尊：「目連為住何處而說此偈？」 ^n38

世尊告曰：「此目連比丘去此佛土七恆河沙，正在東方，以繩絡盛彼五百比丘，以左腳登須彌山，右腳著梵天上，而說此偈。」 ^n39

爾時，諸比丘歎未曾有：「甚奇！甚特！目連比丘有大神足，我等起於懈慢於目連所，唯願世尊使目連比丘將此五百比丘來至此間！」 ^n40

是時，世尊遙現道力，使目連知意。 ^n41

是時，目連將五百比丘來至舍衛城祇樹給孤獨園。 ^n42

爾時，世尊與數千萬眾而為說法。
時，大目連將五百比丘至世尊所。然釋迦文佛弟子仰觀彼比丘。 ^n43

是時，東方世界比丘禮世尊足，在一面坐。 ^n44

爾時，世尊告彼比丘曰：「汝等比丘為從何來？是誰弟子？道路為經幾時？」 ^n45

彼五百比丘白釋迦文佛：「我等世界今在東方，佛名奇光如來，是彼弟子。然我等今日亦復不知為從何來？為經幾日？」 ^n46

世尊告曰：「汝等知佛世界乎？」 ^n47

諸比丘對曰：「不也，世尊！」 ^n48

「汝等今日欲詣彼土乎？」 ^n49

諸比丘對曰：「唯然，世尊！欲還詣彼土。」 ^n50

爾時，世尊告彼比丘：「今當與汝說六界法，善思念之。」 ^n51

諸比丘對曰：「如是，世尊！」爾時，諸比丘從佛受教。 ^n52

世尊告曰：「彼云何名為六界之法？比丘當知：六界之人稟父母精氣而生。
云何為六？所謂地界、水界、火界、風界、空界、識界。
是謂，比丘！有此六界。
人身稟此精氣而生六入。
云何為六？所謂眼入、耳入、鼻入、舌入、身入、意入。
是謂，比丘！有此六入，由父母而得有。
以依六入便有六識身。
云何為六？若依眼識則有眼識身，耳識、鼻識、舌識、身識、意識。
是謂，比丘！此名六識身。
若有比丘解此六界、六入、六識者，能度六天而更受形。設於彼壽終來生此間，聰明高才，於現身上，盡於結使，得至涅槃。」 ^n53

爾時，世尊告目連曰：「汝今還將此比丘詣彼佛土。」 ^n54

目連報曰：「如是，世尊！」
是時，目連復以絡盛五百比丘，遶佛三匝，便退而去，如屈伸臂頃，已至彼佛土。 ^n55

是時，目連捨此比丘已，禮彼佛足已，還來詣此忍界。
是時，彼土比丘聞此六界已，諸塵垢盡，得法眼淨。 ^n56

爾時，世尊告諸比丘：「我弟子中第一聲聞神足難及，所謂大目乾連比丘是也。」 ^n57

爾時，諸比丘聞佛所說，歡喜奉行！^n58
