# 老夫婦經

如是我聞：一時，佛住舍衛國祇樹給孤獨園。 ^n1

〔爾時〕、世尊晨朝著衣持缽，入舍衛城乞食，尊者阿難從世尊後。 ^n2

時有二老男女，是其夫婦，年耆根熟，僂背如鉤，〔詣〕里巷頭燒糞掃處，俱蹲向火。 ^n3

世尊見彼二老夫婦，年耆愚老，僂背如鉤，俱蹲向火，猶如老鵠，欲心相視。見已告尊者阿難：「汝見彼夫婦二人，年耆愚老，僂背如鉤，俱蹲向火，猶如老鵠，欲心相視不？」 ^n4

阿難白佛：「如是，世尊！」 ^n5

佛告阿難：「此二老夫婦，於年少時盛壯之身，勤求財物者，亦可得為舍衛城中第一富長者。 ^n6a

若復剃除鬚髮，著袈裟衣，正信非家，出家學道，精勤修習者，亦可得阿羅漢第一上果。 ^n6b

於第二分盛壯之身，勤求財物，亦可得為舍衛城中第二富者。 ^n6c

若復剃除鬚髮，著袈裟衣，正信非家，出家學道者，亦可得阿那含果證。 ^n6d

若於第三分中年之身，勤求財物，亦可得為舍衛城中第三富者。 ^n6e

若剃鬚髮，著袈裟衣，正信非家，出家學道者，亦可得為斯陀含果證。 ^n6f

若於第四分老年之身，勤求財物，亦可得為舍衛城中第四富者。 ^n6g

若剃鬚髮，著袈裟衣，正信非家，出家學道者，亦可得為須陀洹果證。 ^n6h

彼於今日，年耆根熟，無有錢財，無有方便，無所堪能，不復堪能若覓錢財，亦不能得勝過人法。」 ^n6i

爾時，世尊復說偈言：
不行梵行故，不得年少財，思惟古昔事，眠地如曲弓。不修於梵行，不得年少財，猶如老鵠鳥，守死於空池。 ^n7

佛說此經已，尊者阿難陀聞佛所說，歡喜奉行。^n8
