# 四○一

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，彼城中有婆羅門，名曰摩醯提利，善明外道經術，天文、地術靡不貫練，世間所可周旋之法，悉皆明了。
彼婆羅門女，名曰意愛，極為聰朗，顏貌端正，世之希有。 ^n3

是時，婆羅門便作是念：我等婆羅門經籍有是語：『有二人出世甚為難遇，實不可值。云何為二人？所謂如來、至真、等正覺，轉輪聖王。若轉輪聖王出世之時，便有七寶自然嚮應。』
我今有此女寶，顏貌殊妙，玉女中最第一。如今無有轉輪聖王。又我聞：真淨王子名曰悉達，出家學道，有三十二大人之相、八十種好，彼若當在家者，便當為轉輪聖王；若出家學道者，便成佛道。我今可將此女與彼沙門。 ^n4

是時，婆羅門卽將此女，至世尊所，前白佛言：「唯願沙門受此玉女！」 ^n5

佛告婆羅門曰：「止！止！梵志！吾不須此著欲之人。」 ^n6

時，婆羅門復再三白佛言：「沙門！受此玉女。方比世界，此女無比！」 ^n7

佛告梵志：「已受汝意，但吾已離家，不復習欲。」 ^n8

爾時，有長老比丘在如來後，執扇扇佛。
是時，長老比丘白世尊言：「唯願如來受此女人！若如來不須者，給我等使令！」 ^n9

是時，世尊告長老比丘：「汝為愚惑，乃能在如來前吐此惡意。汝云何轉繫意在此女人所？夫為女人有九惡法。
云何為九？一者女人臭穢不淨，二者女人惡口，三者女人無反復，四者女人嫉妬，五者女人慳嫉，六者女人多喜遊行，七者女人多瞋恚，八者女人多妄語，九者女人所言輕舉。
是謂，比丘！女人有此九法弊惡之行。」 ^n10

爾時，世尊便說此偈：
常喜笑啼哭，現親實不親；當求他方便，汝勿興亂念。 ^n11

是時，長老比丘白世尊言：「女人雖有此九弊惡之法，然我今日觀察此女無有瑕疵。」 ^n12

佛告比丘：「汝今愚人，不信如來神口所說乎？吾今當說：
過去久遠婆羅㮈城中有商客名曰普富，將五百商人入海採寶。然彼大海側有羅剎所居之處，恆食噉人民。是時，海中風起吹此船筏，墮彼羅剎部中。 ^n13

是時，羅剎遙見商客來，歡喜無量，卽隱羅剎之形，化作女人，端正無比，語諸商人曰：『善來，諸賢！此寶渚之上，與彼天宮不異，多諸珍寶，數千百種饒諸飯食。又有好女皆無夫主，可與我等共相娛樂。』 ^n14

比丘當知：彼商客眾中，其愚惑者，見女人已，便起想著之念。 ^n15

是時，普富商主便作是念：此大海之中非人所居之處，那得有此女人止住？此必是羅剎，勿足狐疑。
是時，商主語女人言：『止！止！諸妹！我等不貪女色。』 ^n16

是時，月八日、十四日、十五日，馬王在虛空中周旋，作此告敕：『誰欲渡大海之難，我能負度。』 ^n17

比丘當知：當爾之時，彼商主上高樹上，遙見馬王，聞音響之聲，歡喜踊躍，不能自勝，往趣馬王所。到已，語馬王曰：『我等五百商人為風所吹，今來墮此極難之處，欲得渡海，唯願渡之！』 ^n18

是時，馬王語彼商人曰：『汝等悉來，吾當渡至海際。』 ^n19

是時，普富長者語眾商人曰：『今馬王近在，悉來就彼共渡海難。』 ^n20

是時，人眾報曰：『止！止！大主！我等且在此間自相娛樂。所以在閻浮提勤苦者，欲求於快樂之處；珍奇、寶物及於玉女此間悉備，便可此間五欲自娛樂。後日居漸漸合集財貨，當共度難。』 ^n21

時，彼大商主告諸人曰：『止！止！愚人！此間無有女人；大海之中云何有人處？』
諸商人報曰：『且止！大主！我等不能捨此而去。』 ^n22

是時，普富商主便說偈言：
我等墮此難，無男無女想；斯是羅剎種，漸當食我等。
『設當汝等不與我共去者，各自將護。設我身、口、意所犯者，悉皆原捨，莫經心意。』 ^n23

是時，諸商人與說共別之偈：
與我問訊彼，閻浮親里輩；在此而娛樂，不得時還家。 ^n24

是時，商主復以偈報曰：
汝等實遭厄，惑此不肯歸；如此不復久，盡為鬼所食。
說此偈已，便捨而去，往至馬王所，頭面禮足，卽乘而去。 ^n25

是時，諸人遙見其主已乘馬王，其中或有喚呼，或復有不稱怨者。 ^n26

是時，最大羅剎之王，復向諸羅剎而說此偈：
已墮師子口，出外甚為難；何況入我渚，欲出實為難。
是時，羅剎之主，卽化作女人之形，極為端正，又以兩手指胸說曰：『設不食汝等，終不為羅剎也！』 ^n27

是時，馬王卽負商主，度至海岸。
爾時，餘五百商人盡受其困。 ^n28

爾時，波羅㮈城中有王名梵摩達，治化人民。
是時，羅剎尋從大商主後：『咄！失我夫主！』
是時，賈主卽還詣家。 ^n29

是時，羅剎化抱男兒，至梵摩達王所，前白王言：『世間極有災怪，盡當滅壞。』 ^n30

王告之曰：『世間有何災怪，盡當滅壞耶？』
羅剎白王：『為夫所棄，有我無過於夫主。』 ^n31

是時，梵摩達王見此女人極為殊妙，興起想著，語女人曰：『汝夫主者，乃無人義而捨汝去。』 ^n32

是時，梵摩達王遣人呼其夫曰：『汝實棄此好婦乎？』
商主報曰：『此是羅剎，非女人也！』
羅剎女復白王言：『此人無夫主之義，今日見棄，復罵我言云：是羅剎。』 ^n33

王問之曰：『汝實不用者，吾當攝之。』
商主白王：『此是羅剎！隨王聖意。』 ^n34

是時，梵摩達王即將此女內著深宮，隨時接納，不令有怨。
是時，羅剎非人時取王食噉，唯有骨存，便捨而去。 ^n35

比丘！勿作斯觀。爾時商主者，舍利弗比丘是也。爾時羅剎者，今此女人是也。爾時梵摩達王者，今長老比丘是也。是時馬王者，今我身是。爾時五百商人者，今五百比丘是。
以此方便，知欲為不淨想，今故興意起於想著乎？」 ^n36

爾時，彼比丘卽禮佛足，白佛世尊言：「唯願受悔，恕其重過！自今已後更不復犯！」 ^n37

是時，彼比丘受如來教已，卽在閑靜之處，剋己自修，所以族姓子，勤修梵行者，欲得修無上梵行。是時，彼比丘便成阿羅漢。 ^n38

爾時，諸比丘聞佛所說，歡喜奉行！^n39
