# 賓耆迦經

如是我聞：一時，佛住舍衛國祇樹給孤獨園。 ^n1

時有年少賓耆迦婆羅門，來詣佛所，於世尊面前，作麤惡不善語，瞋罵呵責。 ^n2

爾時，世尊告年少賓耆迦：「若於一時吉星之日，汝當會諸宗親眷屬耶？」 ^n3

賓耆白佛：「如是，瞿曇！」 ^n4

佛告賓耆：「若汝宗親不受食者，當如之何？」 ^n5

賓耆白佛：「不受食者，食還屬我。」 ^n6

佛告賓耆：「汝亦如是，如來面前作麤惡不善語，罵辱呵責，我竟不受，如此罵者，應當屬誰？」 ^n7

賓耆白佛：「如是，瞿曇！彼雖不受，且以相贈，則便是與。」 ^n8

佛告賓耆：「如是不名更相贈遺，何得便為相與？」 ^n9

賓耆白佛：「云何名為更相贈遺，名為相與？云何名〔不更〕相贈遺，不名相與？」 ^n10

佛告賓耆：「若當如是罵則報罵，瞋則報瞋，打則報打，鬥則報鬥，名相贈遺，名為相與。若復賓耆！罵不報罵，瞋不報瞋，打不報打，鬥不報鬥，若如是者非相贈遺，不名相與。」 ^n11

賓耆白佛：「瞿曇！我聞古昔婆羅門長老宿重、行道大師所說：如來、應、等正覺，面前罵辱，瞋恚呵責，不瞋、不怒，而今瞿曇有瞋恚耶？」 ^n12

爾時，世尊即說偈言：
無瞋何有瞋！正命以調伏，正智心解脫，慧者無有瞋。以瞋報瞋者，是則為惡人，不以瞋報瞋，臨敵伏難伏。 ^n13

不瞋勝於瞋，三偈如前說。 ^n14

爾時，年少賓耆白佛言：「悔過，瞿曇！如愚、如癡，不辯、不善，而於沙門瞿曇面前，麤惡不善語，瞋罵呵責。」 ^n15

聞佛所說，歡喜隨喜，作禮而去。^n16
