# 七○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若有承順一法，不離一法，魔波旬不能得其便，亦不能來觸嬈人。
云何為一法？謂功德福業。
所以然者，自憶往昔在道樹下，與諸菩薩集在一處，弊魔波旬將諸兵眾數千萬億，種種形貌，獸頭人身不可稱計，天、龍、鬼神、阿須倫、迦留羅、摩休勒等，皆來雲集。
時，魔波旬而語我言：『沙門速投于地！』
佛以福德大力，降伏魔怨，諸塵垢消，無有諸穢，便成無上正真道。
諸比丘！當觀此義，其有比丘功德具足者，弊魔波旬不能得其便，壞其功德。」 ^n3

爾時，世尊便說此偈：
有福快樂，無福者苦；今世後世，為福受樂。
是故，諸比丘！為福莫倦。」 ^n4

爾時，諸比丘聞佛所說，歡喜奉行！^n5
