# 憍陳如經

如是我聞：一時，佛住瞻婆國揭伽池側。 ^n1

爾時，尊者阿若憍陳如，久住空閑阿練若處，來詣佛所，稽首佛足，以面掩佛足上，而說是言：「久不見世尊！久不見善逝！」 ^n2

爾時，尊者婆耆舍在於會中，作是念：我今當於尊者阿若憍陳如面前，以上座譬而讚歎之。作此念已，即從坐起，整衣服，為佛作禮，合掌白佛：「世尊！欲有所說，善逝！欲有所說。」 ^n3

佛告婆耆舍：「欲說時便說。」 ^n4

時尊者婆耆舍即說偈言：
上座之上座，尊者憍陳如，已度已超越，得安樂正受。於阿練若處，常樂於遠離，聲聞之所應，大師正法教，一切悉皆陳，正受不放逸，大德力三明，他心智明了。上座憍陳如，護持佛法財，增上恭敬心，頭面禮佛足。 ^n5

尊者婆耆舍說是語時，諸比丘聞其所說，皆大歡喜。^n6
