# 二一七

聞如是： ^n1

一時，佛在舍衛國祇樹給孤獨園。 ^n2

爾時，世尊告阿難曰：「若如來出現於世時，便有四未曾有法出現於世。
云何為四？ ^n3

此眾生類多有所著，若說不染著法時，亦復承受，念修行之，心不遠離，若如來出現於世時，有此〔初〕未曾有法出現於世。 ^n4a

復次，阿難！輪轉不住，恆在五道，正使欲說法時，亦復承受，心不遠離，若如來出現世時，有此二未曾有法出現於世。 ^n4b

復次，阿難！此眾生類，恆懷憍慢，不去心首。若使說法，亦復承受，心不遠離。然復，阿難！此眾生類，恆懷憍慢，不去須臾，設復說法時，亦復承受，是謂第三未曾有法出現於世。 ^n4c

復次，阿難！此眾生類，無明所覆，設復說有明法時，亦復承受而不忘失。若復，阿難！說此有明、無明法時，而心意柔和，恆喜修行。是謂，阿難！若如來出現世時，便有此四未曾有法出現於世。 ^n4d

若有多薩阿竭現在時，便有此四未曾有法出現於世。
是故，阿難！當發喜心向如來所。如是，阿難！當作是學！」 ^n5

爾時，阿難聞佛所說，歡喜奉行！^n6
