# 入滅經

如是我聞：一時，佛住俱尸那竭國力士生地堅固雙樹林。 ^n1

爾時，世尊臨般涅槃，告尊者阿難：「汝於堅固雙樹間，敷繩床，北首，如來今日中夜，於無餘涅槃而般涅槃。」 ^n2

時尊者阿難奉世尊教，於雙堅固樹間，為世尊敷繩床，北首已，還世尊所，稽首禮足，白言：「世尊！已為如來於雙堅固樹間，敷繩床，令北首。」 ^n3

於是世尊往就繩床，右脅著地，北首而臥。足足相累，繫念明相。 ^n4

爾時，世尊即於中夜，於無餘涅槃而般涅槃。般涅槃已，雙堅固樹尋即生花，周匝垂下，供養世尊。時有異比丘即說偈言：
善好堅固樹，枝條垂禮佛，妙花以供養，大師般涅槃。 ^n5

尋時釋提桓因說偈：
一切行無常，斯皆生滅法，雖生尋以滅，斯寂滅為樂。 ^n6

尋時娑婆世界主梵天王次復說偈言：
世間一切生，立者皆當捨，如是聖大師，世間無有比，逮得如來力，普為世間眼，終歸會磨滅，入無餘涅槃。 ^n7

尊者阿那律陀次復說偈言：
出息入息住，立心善攝護，從所依而來，世間般涅槃。大恐怖相生，令人身毛豎，一切行力具，大師般涅槃。其心不懈怠，亦不住諸愛，心法漸解脫，如薪盡火滅。 ^n8

如來涅槃後七日，尊者阿難往枝提所而說偈言：
導師此寶身，往詣梵天上。如是大神力，內火還燒身，五百氈纏身，悉燒令磨滅。千領細氈衣，以衣如來身，唯二領不燒，最上及襯身。 ^n9

尊者阿難說是偈時，時諸比丘，默然悲喜。^n10
