# 三三七

聞如是： ^n1

一時，佛在舍衛國祇樹給孤獨園。 ^n2

爾時，世尊與無央數百千萬眾而為說法。 ^n3

爾時，阿那律在彼座上。是時，阿那律在眾中睡眠。 ^n4

爾時，佛見阿那律睡眠，便說此偈：
受法快睡眠，意無有錯亂；賢聖所說法，智者之所樂。
猶如深淵水，澄清無瑕穢；如是聞法人，清淨心樂受。
亦如大方石，風所不能動；如是得毀譽，心無有傾動。 ^n5

是時，世尊告阿那律：「汝畏王法及畏盜賊而作道乎？」 ^n6

阿那律報曰：「不也，世尊！」 ^n7

佛告阿那律：「汝何故出家學道？」 ^n8

阿那律白佛言：「厭患此老、病、死、愁、憂、苦、惱，為苦所惱，故欲捨之，是故出家學道。」 ^n9

世尊告曰：「汝今，族姓子！信心堅固，出家學道，世尊今日躬自說法，云何於中睡眠？」 ^n10

是時，尊者阿那律卽從座起，偏露右肩，長跪叉手，白世尊言：「自今已後形融體爛，終不在如來前坐睡。」 ^n11

爾時，尊者阿那律達曉不眠，然不能除去睡眠，眼根遂損。 ^n12

爾時，世尊告阿那律曰：「勤加精進者與調戲蓋相應，設復懈怠與結相應，汝今所行當處其中。」 ^n13

阿那律白佛：「前已在如來前誓，今不能復違本要。」 ^n14

是時，世尊告耆域曰：「療治阿那律眼根。」 ^n15

耆域報曰：「若阿那律小睡眠者，我當治目。」 ^n16

世尊告阿那律曰：「汝可寢寐。所以然者，一切諸法由食而存，非食不存。眼者以眠為食，耳者以聲為食，鼻者以香為食，舌者以味為食，身者以細滑為食，意者以法為食。我今亦說涅槃有食。」 ^n17

阿那律白佛言：「涅槃者以何等為食？」 ^n18

佛告阿那律：「涅槃者以無放逸為食，乘無放逸，得至於無為。」 ^n19

阿那律白佛言：「世尊！雖言眼者以眠為食，然我不堪睡眠。」 ^n20

爾時，阿那律縫故衣裳。是時，眼遂敗壞，而得天眼，無有瑕穢。 ^n21

是時，阿那律以凡常之法而縫衣裳，不能得使縷通針孔中。是時，阿那律便作是念：諸世間得道羅漢，當與我貫針。 ^n22

是時，世尊以天耳清淨，聞此音聲：諸世間得道阿羅漢者，當與我貫針。 ^n23

爾時，世尊至阿那律所而告之曰：「汝持針來，吾與貫之。」 ^n24

阿那律白佛言：「向所稱說者，謂諸世間欲求其福者，與我貫針。」 ^n25

世尊告曰：「世間求福之人無復過我，如來於六法無有厭足。
云何為六？一者施；二者教誡；三者忍；四者法說、義說；五者將護眾生；六者求無上正真之道。
是謂，阿那律！如來於此六法無有厭足。」 ^n26

阿那律曰：「如來身者真法之身，復欲更求何法？如來已度生死之海，又脫愛著。然今日故求為福之道。」 ^n27

世尊告曰：「如是，阿那律！如汝所說，如來亦知此六法為無厭足。若當眾生知罪惡之原身、口、意所行者，終不墮三惡趣，以其眾生不知罪惡之原，故墜墮三惡趣中。」 ^n28

爾時，世尊便說此偈：
世間所有力，遊在天人中；福力最為勝，由福成佛道。
「是故，阿那律！當求方便，得此六法。如是，諸比丘！當作是學！」 ^n29

爾時，諸比丘聞佛所說，歡喜奉行！^n30
