# 湖池等經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「譬如湖池，深廣五十由旬，其水盈滿，若有士夫以髮，以毛，或以指端，渧彼湖水，乃至再三，云何比丘！如彼士夫所渧水多，湖池水多？」 ^n2

比丘白佛：「如彼士夫毛、髮、指端再三渧水，甚少少耳，彼湖大水，其量無數，乃至算數譬類不可為比。」 ^n3

佛告比丘：「如大湖水甚多無量，如是多聞聖弟子，具足見諦得聖道果，斷諸苦本，如截多羅樹頭，於未來世成不生法。 ^n4a

餘不盡者，如彼士夫髮、毛、指端所渧之水。 ^n4b

是故，比丘！於四聖諦未無間等者，當勤方便，起增上欲，學無間等。」 ^n5

佛說是經已，諸比丘聞佛所說，歡喜奉行。 ^n6

如大湖水譬，如是薩羅多吒迦、恒伽、耶符那、薩羅遊、伊羅跋提、摩醯，及四大海，其譬亦如上說。^n7
