# 心經

我聞如是︰ ^n1

一時，佛遊舍衛國，在勝林給孤獨園。 ^n2

爾時，有一比丘獨安靜處宴坐思惟，心作是念：誰將世間去？誰為染著？誰起自在？
彼時，比丘則於晡時從宴坐起，往詣佛所，稽首禮足，卻坐一面，白曰：「世尊！我今獨安靜處宴坐思惟，心作是念：誰將世間去？誰為染著？誰起自在？」 ^n3

世尊聞已，歎曰：「善哉！善哉！比丘！謂有賢道而有賢觀，極妙辯才，有善思惟：誰將世間去？誰為染著？誰起自在？比丘！所問為如是耶？」 ^n4

比丘答曰：「如是，世尊！」 ^n5

世尊告曰：「比丘！心將世間去，心為染著，心起自在。
比丘！彼將世間去，彼為染著，彼起自在。
比丘！多聞聖弟子非心將去，非心染著，非心自在。
比丘！多聞聖弟子不隨心自在，而心隨多聞聖弟子。」 ^n6

比丘白曰：「善哉！善哉！唯然，世尊！」
彼時，比丘聞佛所說，歡喜奉行。 ^n7

問曰：「世尊！多聞比丘，說多聞比丘。世尊！云何多聞比丘？云何施設多聞比丘？」 ^n8

世尊聞已，歎曰：「善哉！善哉！比丘！謂有賢道而有賢觀，極妙辯才，有善思惟：世尊！多聞比丘，說多聞比丘。世尊！云何多聞比丘？云何施設多聞比丘？比丘！所問為如是耶？」 ^n9

比丘答曰：「如是，世尊！」 ^n10

世尊告曰：「比丘！我所說甚多，謂正經、歌詠、記說、偈他、因緣、撰錄、本起、此說、生處、廣解、未曾有法及說義。
比丘！若有族姓子，我所說四句偈，知義知法，趣法向法，趣順梵行。比丘！說多聞比丘無復過是。
比丘！如是多聞比丘，如來如是施設多聞比丘。」 ^n11

比丘白曰：「善哉！善哉！唯然，世尊！」
彼時，比丘聞佛所說，歡喜奉行。 ^n12

問曰：「世尊！多聞比丘明達智慧，說多聞比丘明達智慧。世尊！云何多聞比丘明達智慧？云何施設多聞比丘明達智慧？」 ^n13

世尊聞已，歎曰：「善哉！善哉！比丘！謂有賢道而有賢觀，極妙辯才，有善思惟：世尊！多聞比丘明達智慧，說多聞比丘明達智慧。世尊！云何多聞比丘明達智慧？云何施設多聞比丘明達智慧？比丘！所問為如是耶？」 ^n14

比丘答曰：「如是，世尊！」 ^n15

世尊告曰：「比丘！若比丘聞此苦，復以慧正見苦如真者，聞苦集、苦滅、苦滅道，復以慧正見苦滅道如真者，比丘！如是多聞比丘明達智慧，如來如是施設多聞比丘明達智慧。」 ^n16

比丘白曰：「善哉！善哉！唯然，世尊！」
彼時，比丘聞佛所說，歡喜奉行。 ^n17

問曰：「世尊！聰明比丘黠慧廣慧，說聰明比丘黠慧廣慧。世尊！云何聰明比丘黠慧廣慧？云何施設聰明比丘黠慧廣慧？」 ^n18

世尊聞已，歎曰：「善哉！善哉！比丘！謂有賢道而有賢觀，極妙辯才，有善思惟：世尊！云何聰明比丘黠慧廣慧？云何施設聰明比丘黠慧廣慧？比丘！所問為如是耶？」 ^n19

比丘答曰：「如是，世尊！」 ^n20

世尊告曰：「若比丘不念自害，不念害他，亦不念俱害，比丘但念自饒益及饒益他，饒益多人，愍傷世間，為天、為人求義及饒益，求安隱快樂。
比丘！如是聰明比丘黠慧廣慧，如是如來施設聰明比丘黠慧廣慧。」 ^n21

比丘白曰：「善哉！善哉！唯然，世尊！」 ^n22

彼時，比丘聞佛所說，善受善持，善誦習已，卽從座起，稽首佛足，繞三匝而還。 ^n23

彼時，比丘聞世尊教，在遠離獨住，心無放逸，修行精勤。
彼在遠離獨住，心無放逸，修行精勤已，族姓子所為，剃除鬚髮，著袈裟衣，至信、捨家、無家、學道者，唯無上梵行訖，於現法中自知自覺，自作證成就遊：生已盡，梵行已立，所作已辦，不更受有，知如真。彼尊者知法已，乃至得阿羅漢。 ^n24

佛說如是，彼諸比丘聞佛所說，歡喜奉行。^n25
