# 赤馬經

如是我聞：一時，佛住舍衛國祇樹給孤獨園。 ^n1

時有赤馬天子，容色絕妙，於後夜時，來詣佛所，稽首佛足，退坐一面。其身光明，遍照祇樹給孤獨園。 ^n2

時彼赤馬天子白佛言：「世尊！頗有能行過世界邊，至不生、不老、不死處不？」 ^n3

佛告赤馬：「無有能過世界邊，至不生、不老、不死處者。」 ^n4

赤馬天子白佛言：「奇哉世尊！善說斯義。如世尊說言：無過世界邊，至不生、不老、不死處者。
所以者何？世尊！我自憶宿命，名曰赤馬，作外道仙人，得神通，離諸愛欲。我時作是念：我有如是捷疾神足，如健士夫以利箭橫射過多羅樹影之頃，能登一須彌至一須彌，足躡東海，超至西海。我時作是念：我今成就如是捷疾神力，今日寧可求世界邊。作是念已，即便發行，唯除食息、便利，減節睡眠，常行百歲，於彼命終，竟不能得過世界邊，至不生、不老、不死之處。」 ^n5

佛告赤馬：「我今但以一尋之身，說於世界，世界集，世界滅，世界滅道跡。 ^n6

赤馬天子！何等為世間？謂五受陰。何等為五？色受陰、受受陰、想受陰、行受陰、識受陰，是名世間。 ^n7a

何等為色集？謂當來有愛、貪喜俱、〔彼彼樂〕著，是名世間集。 ^n7b

云何為世間滅？若彼當來有愛，貪喜俱，彼彼樂著，無餘斷：捨、離、盡、無欲、滅、息、沒，是名世間滅。 ^n7c

何等為世間滅道跡？謂八聖道：正見、正志、正語、正業、正命、正方便、正念、正定，是名世間滅道跡。 ^n7d

赤馬！了知世間，斷世間：了知世間集，斷世間集；了知世間滅，證世間滅；了知世間滅道跡，修彼滅道跡。 ^n8

赤馬！若比丘於世間苦若知、若斷；世間集若知、若斷；世間滅若知、若證；世間滅道跡若知、若修。 ^n9

赤馬！是名得世界邊，度世間愛。」 ^n10

爾時，世尊重說偈言：
未曾遠遊行，而得世界邊。無得世界邊，終不盡苦邊。以是故牟尼，能知世界邊，善解世界邊，諸梵行已立。於彼世界邊，平等覺知者，是名賢聖行，度世間彼岸。 ^n11

是時赤馬天子聞佛所說，歡喜隨喜，稽首佛足，即沒不現。^n12
