# 三法經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「有三法，世間所不愛、不念、不可意。何等為三？謂老、病、死。 ^n2

世間若無此三法，不可愛、不可念、不可意者，如來、應、等正覺不出於世間，世間亦不知有如來、應、等正覺知見，說正法律。 ^n3

以世間有老、病、死三法，不可愛、不可念、不可意故，是故如來、應、等正覺出於世間，世間知有如來、應、等正覺所知所見，說正法律。 ^n4

以三法不斷故，不堪能離老、病、死。何等為三？謂貪、恚、癡。 ^n5a

復有三法不斷故，不堪能離貪、恚、癡。何等為三？謂身見、戒取、疑。 ^n5b

復有三法不斷故，不堪能離身見、戒取、疑。何等為三？謂不正思惟、習近邪道，及懈怠心。 ^n5c

復有三法不斷故，不堪能離不正思惟、習近邪道，及懈怠心。何等為三？謂失念、不正知、亂心。 ^n5d

復有三法不斷故，不堪能離失念、不正知、亂心。何等為三？謂掉、不律儀、不學戒。 ^n5e

復有三法不斷故，不堪能離掉、不律儀、不學戒。何等為三？謂不信、難教、懈怠。 ^n5f

復有三法不斷故，不堪能離不信、難教、嬾惰。何等為三？謂不欲見聖、不欲聞法、常求人短。 ^n5g

復有三法不斷故，不堪能離不欲見聖、不欲聞法、常求人短。何等為三？謂不恭敬、戾語、習惡知識。 ^n5h

復有三法不斷故，不堪能離不恭敬、戾語、習惡知識。何等為三？謂無慚、無愧、放逸。此三法不斷故，不堪能離不恭敬、戾語、習惡知識。
所以者何？ ^n5i

以無慚、無愧故放逸；放逸故不恭敬、〔戾語〕、習惡知識；習惡知識故，不欲見聖、不欲聞法、常求人短；求人短故，不信、〔難教、嬾惰〕；嬾惰故掉、不律儀、不學戒；不學戒故，失念、不正知、亂心；亂心故，不正思惟、習近邪道、懈怠心；懈怠心故，身見、戒取、疑；疑故，不離貪、恚、癡；不離貪、恚、癡故，不堪能離老、病、死。 ^n6

斷三法故，堪能離老、病、死。云何三？謂貪、恚、癡，此三法斷已，堪能離老、病、死。 ^n7a

復三法斷故，堪能離貪、恚、癡。云何三？謂身見、戒取、疑，此三法斷故，堪能離貪、恚、癡。 ^n7b

復三法斷故，堪能離身見、戒取、疑。云何為三？謂不正思惟、習近邪道、起懈怠心，此三法斷故，堪能離身見、戒取、疑。 ^n7c

復三法斷故，堪能離不正思惟、習近邪道，及懈怠心。云何為三？謂失念心、不正知、亂心，此三法斷故，堪能離不正思惟、習近邪道，及心懈怠。 ^n7d

復三法斷故，堪能離失念心、不正知、亂心。何等為三？謂掉、不律儀、犯戒。此三法斷故，堪能離失念心、不正知、亂心。 ^n7e

復有三法斷故，堪能離掉、不律儀、犯戒。云何三？謂不信、難教、嬾惰。此三法斷故，堪能離掉、不律儀、犯戒。 ^n7f

復有三法斷故，堪能離不信、難教、嬾惰。云何為三？謂不欲見聖、不樂聞法、好求人短。此三法斷故，堪能離不信、難教、嬾惰。 ^n7g

復三法斷故，堪能離不欲見聖、不欲聞法、好求人短。云何為三？謂不恭敬、戾語、習惡知識。此三法斷故，離不欲見聖、不欲聞法、好求人短。 ^n7h

復有三法斷故，堪能離不恭敬、戾語、習惡知識。云何三？謂無慚、無愧、放逸。
所以者何？ ^n7i

以慚、愧故不放逸；不放逸故，恭敬、順語、為善知識；為善知識故，樂見賢聖、樂聞正法、不求人短；不求人短故，生信、順語、精進；精進故，不掉、住律儀、學戒；學戒故，不失念、正知、住不亂心；不亂心故，正思惟、習近正道、心不懈怠；心不懈怠故，不著身見、不著戒取、度疑惑；不疑故，不起貪、恚、癡；離貪、恚、癡故，堪能斷老、病、死。」 ^n8

佛說此經已，諸比丘聞佛所說，歡喜奉行。^n9
