# 入處經

如是我聞：一時，佛住王舍城、多眾踐蹈曠野中。與六百比丘眾俱，為諸比丘說〔六觸入處〕，六觸集，六觸滅。 ^n1

時魔波旬作是念：今沙門瞿曇住王舍城、多眾踐蹈曠野，為六百比丘，說六觸入處，是集法，是滅法。我今當往，為作留難。 ^n2

化作壯士，大身勇盛，力能動地，來詣佛所。 ^n3

彼諸比丘，遙見壯士，身大勇盛，見生怖畏，身毛皆豎。共相謂言：彼為何等，形狀可畏！ ^n4

爾時，世尊告諸比丘：「此是惡魔，欲作嬈亂。」 ^n5

爾時，世尊即說偈言：
色聲香味觸，及第六諸法，愛念適可意，世間唯有此。此是最惡貪，能繫著凡夫，超越斯等者，是佛聖弟子，度於魔境界，如日無雲翳。 ^n6

時魔波旬作是念：沙門瞿曇已知我心。內懷憂慼，即沒不現。^n7
