# 一八七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有此三痛。
云何為三？所謂樂痛、苦痛、不苦不樂痛。 ^n3

諸比丘當知：彼樂痛者，欲愛使也；彼苦痛者，瞋恚使也；不苦不樂痛者，是癡使也。 ^n4

是故，諸比丘！當學方便，求滅此使。所以然者，當自熾然，當自修行法，得無比法。 ^n5

諸比丘當知：我滅度後，其有比丘念自熾然，修其行法，得無比法，此則是第一聲聞。 ^n6

云何比丘！當自熾然，當自修行，得修行法，獲無比法？
於是，比丘！內自觀身，外自觀身，內外自觀身而自遊戲；內觀痛，外觀痛，內外觀痛；內觀意，外觀意，內外觀意；內觀法，外觀法，內外觀法而自遊戲。 ^n7

如是，比丘！當自熾然，修行其法，得無比法。諸比丘行此法者，於聲聞中第一弟子。如是，比丘！當作是學！」 ^n8

爾時，諸比丘聞佛所說，歡喜奉行！^n9
