# 十六比丘經

如是我聞：一時，佛住摩偷羅國跋提河側傘蓋菴羅樹園。 ^n1

爾時，世尊告諸比丘：「住於自洲、住於自依，住於法洲、法依，不異洲、不異依。比丘！當正觀察，住自洲、自依，法洲、法依，不異洲、不異依。 ^n2

何因生憂、悲、惱、苦？云何有〔因〕？何故何繫著？云何自觀察未生憂、悲、惱、苦而生，已生憂、悲、惱、苦生長增廣？」 ^n3

諸比丘白佛：「世尊法根、法眼、法依，唯願為說！諸比丘聞已，當如說奉行。」 ^n4

佛告比丘：「諦聽！善思！當為汝說。比丘！有〔色、色因、色繫著〕，〔色〕自觀察未生憂、悲、惱、苦而生，已生而復增長廣大。 ^n5a

受、想、行、識，亦復如是。 ^n5b

比丘！頗有色常、恆、不變易、正住耶？」 ^n6a

答言：「不也，世尊！」 ^n6b

佛告比丘：「善哉！善哉！比丘！色是無常，若善男子知色是無常已，變易、離欲、滅、寂靜、沒。從本以來，一切色無常、苦、變易法，知已，若色因緣生憂、悲、惱、苦斷。彼斷已無所著，不著故安隱樂住，安隱樂住已名為涅槃。 ^n6c

受、想、行、識，亦復如是。」 ^n7

佛說此經時，十六比丘不生諸漏，心得解脫。 ^n8

佛說此經已，諸比丘聞佛所說，歡喜奉行。
竹園毘舍離，清淨正觀察，無常苦非我，五三與十六。^n9
