# 我經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「我不與世間諍，世間與我諍。
所以者何？比丘！若如法語者，不與世間諍，世間智者言有，我亦言有。 ^n2

云何為世間智者言有我亦言有？ ^n3a

比丘！色無常、苦、變易法，世間智者言有，我亦言有。 ^n3b

如是受、想、行、識，無常、苦、變易法，世間智者言有，我亦言有。 ^n3c

〔是名世間智者言有，我亦言有。〕 ^n3d

〔云何為〕世間智者言無，我亦言無？ ^n4a

謂色是常、恆、不變易、正住者，世間智者言無，我亦言無。 ^n4b

受、想、行、識，常、恆、不變易、正住者，世間智者言無，我亦言無。 ^n4c

是名世間智者言無，我亦言無。 ^n4d

比丘！有世間世間法，我亦自知自覺，為人分別、演說、顯示；世間盲無目者，不知不見，非我咎也。 ^n5

諸比丘！云何為世間世間法，我〔自知〕自覺，為人〔分別、演說、顯示〕；盲無目者，不知不見？ ^n6a

〔比丘〕！色無常、苦、變易法，是名世間世間法。 ^n6b

如是受、想、行、識，無常、苦、〔變易法〕，〔是名〕世間世間法。 ^n6c

比丘！此是世間世間法，我自知自覺，為人分別、演說、顯示；盲無目者不知不見，我於彼盲無目不知不見者，其如之何？」 ^n6d

佛說此經已，諸比丘聞佛所說，歡喜奉行。^n7
