# 鞭影經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「世有四種良馬。 ^n2

有良馬，駕以平乘，顧其鞭影馳駃，善能觀察御者形勢，遲速左右，隨御者心，是名比丘！世間良馬第一之德。 ^n3a

復次，比丘！世間良馬，不能顧影而自驚察，然以鞭杖觸其手尾，則能〔驚悚〕，察御者心，遲速左右，是名世間第二良馬。 ^n3b

復次，比丘！若世間良馬，不能顧影及觸皮毛能隨人心，而以鞭杖小侵皮肉，則能驚察，隨御者心，遲速左右，是名比丘第三良馬。 ^n3c

復次，比丘！世間良馬，不能顧其鞭影，及觸皮毛，小侵膚肉，乃以鐵錐刺身，徹膚傷骨，然後方驚，牽車著路，隨御者心，遲速左右，是名世間第四良馬。 ^n3d

如是於正法律，有四種善男子。何等為四？ ^n4

謂善男子聞他聚落，有男子、女人，疾病困苦乃至死。聞已，能生恐怖，依正思惟，如後良馬顧影則調，是名第一善男子，於正法律能自調伏。 ^n5a

復次，善男子不能聞他聚落，若男、若女，老病死苦，能生怖畏，依正思惟；見他聚落若男、若女老病死苦，則生怖畏，依正思惟，如彼良馬觸其毛尾，能速調伏，隨御者心，是名第二善男子，於正法律能自調伏。 ^n5b

復次，善男子不能聞、見他聚落中，男子、女人老病死苦，生怖畏心，依正思惟；然見聚落、城邑，有善知識及所親近，老病死苦，則生怖畏，依正思惟，如彼良馬觸其膚肉，然後調伏，隨御者心，是名〔第三〕善男子，於聖法律而自調伏。 ^n5c

復次，善男子不能聞、見他聚落中男子、女人及所親近老病死苦，生怖畏心，依正思惟；然於自身老病死苦，能生厭怖，依正思惟，如彼良馬侵肌徹骨，然後乃調，隨御者心，是名第四善男子，於聖法律能自調伏。」 ^n5d

佛說此經已，諸比丘聞佛所說，歡喜奉行。^n6
