# 獨一住經

如是我聞：一時，佛住釋氏優羅提那塔所。 ^n1

爾時，世尊新剃鬚髮，於後夜時，〔結跏〕趺坐，直身正意，繫念在前，以衣覆頭。 ^n2

時優羅提那塔邊，有天神住，放身光明，遍照精舍，白佛言：「沙門！憂耶？」 ^n3

佛告天神：「何所忘失？」 ^n4

天神復問：「沙門！為歡喜耶？」 ^n5

佛告天神：「為何所得？」 ^n6

天神復問：「沙門！不憂不喜耶？」 ^n7

佛告天神；「如是，如是。」 ^n8

爾時，天神即說偈言：
為離諸煩惱，為無有歡喜，云何獨一住，非不樂所壞？ ^n9

爾時，世尊說偈答言：
我無惱解脫，亦無有歡喜，不樂不能壞，故獨一而住。 ^n10

時彼天神復說偈言：
云何得無惱？云何無歡喜？
云何獨一住，非不樂所壞？ ^n11

爾時，世尊說偈答言：
煩惱生歡喜，喜亦生煩惱，無惱亦無喜，天神當護持。 ^n12

時彼天神復說偈言：
善哉無煩惱，善哉無歡喜，善哉獨一住，不為不喜壞。久見婆羅門，逮得般涅槃，一切怖已過，永超世恩愛。 ^n13

時彼天神聞佛所說，歡喜隨喜，稽首佛足，即沒不現。^n14
