#  【S增三.83】跋耆子經

如是我聞：一時，佛住跋耆聚落，尊者跋耆子侍佛左右。 ^n1

爾時，尊者跋耆子詣佛所，稽首禮足，退住一面，白佛言：「世尊！佛說過二百五十戒，令族姓子隨次半月來，說波羅提木叉修多羅，令諸族姓子〔隨學〕而學。然今世尊！我不堪能隨學而學。」 ^n2

佛告跋耆子：「汝堪能隨時學三學不？」 ^n3

跋耆子白佛言：「堪能，世尊！」 ^n4

佛告跋耆子：「汝當隨時增上戒學、增上意學、增上慧學。隨時精勤增上戒學、增上意學、增上慧學已，不久當得盡諸有漏，無漏心解脫，慧解脫，現法自知作證：我生已盡、梵行已立、所作已作、自知不受後有。」 ^n5

爾時，尊者跋耆子聞佛所說，歡喜隨喜，作禮而去。 ^n6

爾時，尊者跋耆子受佛教誡授已，獨一靜處，專精思惟，如上說，乃至心善解脫，得阿羅漢。^n7
