# 障蓋經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五障、五蓋，煩惱於心、能羸智慧、障閡之分、非明、非正覺、不轉趣涅槃。何等為五？ ^n2a

謂貪欲蓋、瞋恚蓋、睡眠蓋、掉悔蓋、疑蓋。 ^n2b

如此五蓋，為覆、為蓋，煩惱於心、令智慧羸、為障閡分、非明、非等覺、不轉趣涅槃。 ^n2c

若七覺支，非覆、非蓋，不惱於心、增長智慧、為明、為正覺、轉趣涅槃。何等為七？ ^n3a

謂念覺支等如上說，乃至捨覺支。 ^n3b

如此七覺支，非翳、非蓋，不惱於心、增長智慧、為明、為正覺、轉趣涅槃。」 ^n3c

爾時，世尊即說偈曰：
貪欲瞋恚蓋，睡眠掉悔疑，如此五種蓋，增長諸煩惱。
此五覆世間，深著難可度，障蔽於眾生，令不見正道。
若得七覺支，則能為照明，唯此真諦言，等正覺所說。
念覺支為首，擇法正思惟，精進猗喜覺，三昧捨覺支；
如此七覺支，牟尼之正道，隨順大仙人，脫生死怖畏。 ^n4

佛說此經已，諸比丘聞佛所說，歡喜奉行。^n5
