# 嬉戲經

如是我聞：一時，佛住舍衛國祇樹給孤獨園。 ^n1

時有異比丘，在拘薩羅人間，住一林中。 ^n2

時彼比丘與長者婦女嬉戲，起惡名聲。 ^n3

時彼比丘作是念：我今不類，共他婦女起惡名聲，我今欲於此林中自殺。 ^n4

時彼林中止住天神，作是思念：不善、不類，此比丘不壞無過，而於林中欲自殺身，我今〔當往〕方便開悟。 ^n5

時彼天神化作長者女身，語比丘言：「於諸巷路、四衢道中，世間諸人，為我及汝起惡名聲，言我與汝共相習近，作不正事。已有惡名，今可還俗，共相娛樂。」 ^n6

比丘答言：「以彼里巷、四衢道中，為我與汝起惡名聲，共相習近，為不正事，我今且自殺身。」 ^n7

時彼天神還復天身，而說偈言：
雖聞多惡名，苦行者忍之，不應苦自害，亦不應起惱。聞聲恐怖者，是則林中獸，是輕躁眾生，不成出家法。仁者當堪耐，不中住惡聲，執心堅住者，是則出家法。不由他人語，令汝成劫賊；亦不由他語，令汝得羅漢。如汝自知已，諸天亦復知。 ^n8

爾時，比丘為彼天神所開悟已，專精思惟，斷除煩惱，得阿羅漢。^n9
