# 一八○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若有比丘成就三法，於現法中善得快樂，勇猛精進，得盡有漏。
云何為三？於是，比丘！諸根寂靜，飲食知節，不失經行。 ^n3

云何比丘諸根寂靜？於是，比丘若眼見色，不起想著，無有識念，於眼根而得清淨。因彼求於解脫，恆護眼根。若耳聞聲，鼻嗅香，舌知味，身知細滑，意知法，不起想著，無有識念，於意根而得清淨。因彼求於解脫，恆護意根。如是，比丘諸根寂靜。 ^n4a

云何比丘飲食知節？於是，比丘思惟飲食所從來處，不求肥白，趣欲支形，得全四大。我今當除故痛，使新者不生，令身有力，得修行道，使梵行不絕。猶如男女身生惡瘡，或用脂膏塗瘡。所以塗瘡者，欲使時愈故，此亦如是，諸比丘！飲食知節。於是，比丘思惟飯食所從來處，不求肥白，趣欲支形，得全四大。我今當除故痛，使新者不生，令身有力，得修行道，使梵行不絕。猶如重載之車所以膏轂者，欲致重有所至。比丘亦如是，飲食知節，思惟所從來處，不求肥白，趣欲支形，得全四大。我今當除故痛，使新者不生，令身有力，得修行道，使梵行不絕。如是，比丘飲食知節。 ^n4b

云何比丘不失經行？於是，比丘前夜、後夜，恆念經行，不失時節，常念繫意在道品之中，若在晝日，若行、若坐，思惟妙法，除去陰蓋。復於初夜，若行、若坐，思惟妙法，除去陰蓋。復於中夜，右脇而臥，思惟繫意在明。彼復於後夜起，若行、若坐，思惟深法，除去陰蓋。如是，比丘不失經行。 ^n4c

若有比丘諸根寂靜，飲食知節，不失經行，常念繫意在道品之中，此比丘便成二果：於現法中〔漏盡］、得阿那含。
猶如善御之士，在平正道中，御四馬之車，無有凝滯，所欲到處，必果不疑。
此比丘亦復如是，若諸根寂靜，飲食知節，不失經行，常念繫意在道品之中，此比丘便成二果：於現法中漏盡、得阿那含。」 ^n5

爾時，諸比丘聞佛所說，歡喜奉行！^n6
