# 生聞經

如是我聞：一時，佛住王舍城迦蘭陀竹園。 ^n1

時有生聞梵志，來詣佛所，與世尊面相問訊，慰勞已，退坐一面，白佛言：「瞿瞿！我有親族，極所愛念，忽然命終。我為彼故，信心布施，云何世尊！彼得受不？」 ^n2

佛告婆羅門：「非一向得。若汝親族生地獄中者，得彼地獄眾生食以活其命，不得汝所信施飲食。若生畜生、餓鬼、人中者，得彼人中飲食，不得汝所施者。婆羅門！餓鬼趣中，有一處名為入處餓鬼，若汝親族生彼入處餓鬼中者，得汝施食。」 ^n3

婆羅門白佛：「若我親族不生入處餓鬼趣中者，我信施誰應食之？」 ^n4

佛告婆給門：「若汝〔所為〕信施親族，不生入處餓鬼趣者，要有餘親族知識生入處餓鬼趣中者得食之。」 ^n5

婆羅門白佛：「瞿曇！若我所為信施親族，不生入處餓鬼趣中，亦更〔無〕餘親族知識生入處餓鬼趣者，此信施食誰當食之？」 ^n6

佛告婆羅門：「設使所為施親族知識，不生入處餓鬼趣中，復無諸餘知識生餓鬼者，且信施而自得其福。彼施者所作信施，而彼施者不失達嚫。」 ^n7

婆羅門白佛：「云何施者行施，施者得彼達嚫？」 ^n8

佛告婆羅門：「有人殺生行惡，手常血腥，乃至十不善業跡，如《淳陀修多羅》廣說。而復施諸沙門、婆羅門，乃至貧窮乞士，悉施錢財、衣被、飲食、燈明、諸莊嚴具。 ^n9

婆羅門！彼惠施主，若復犯戒生象中者，以彼曾施沙門、婆羅門，錢財、衣被、飲食乃至莊嚴眾具故，雖在象中，亦得受彼施報：衣服、飲食、乃至種種莊嚴眾具。若復生牛、馬、驢、騾等種種畜生趣中，以本施惠功德，悉受其報；隨彼生處，所應受用皆悉得之。 ^n10a

婆羅門！若復施主持戒不殺、不盜，乃至正見，布施諸沙門、婆羅門，乃至乞士錢財、衣服、飲食乃至燈明，緣斯功德，生人道中，坐受其報：衣被、飲食乃至燈明眾具。 ^n10b

復次，婆羅門！若復持戒生天上者，彼諸惠施，天上受報：財寶、衣服、飲食、乃至莊嚴眾具。 ^n10c

婆羅門！是名施者行施，施者受達嚫，果報不失時。」 ^n11

生聞婆羅門聞佛所說，歡喜隨喜，從坐起去。^n12
