#  息止道經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「年少比丘始成就戒，當以數數詣息止道觀相──骨相、青相、腐相、食相、骨鎖相。 ^n3

彼善受善持此相已，還至住處，澡洗手足，敷尼師檀，在於床上結跏趺坐，即念此相──骨相、青相、腐相、食相、骨鎖相。所以者何？若彼比丘修習此相，速除心中欲恚之病。」 ^n4

於是，世尊說此頌曰：
若年少比丘，學未得止意，當詣息止道，欲除其淫欲。
心中無恚諍，慈愍於眾生，遍滿一切方，往至觀諸身。
當觀於青相，及以爛腐壞，觀鳥蟲所食，骨骨節相連。
修習如是相，還歸至本處，澡洗於手足，敷床正基坐。
當以觀真實，內身及外身，盛滿大小便，心腎肝肺等。
若欲分衛食，到人村邑間，如將鎧纏絡，常正念在前。
若見色可愛，清淨欲相應，見已觀如真，正念佛法律。
此中無骨筋，無肉亦無血，無腎心肝肺，無有涕唾腦。
一切地皆空，水種亦復然，空一切火種，風種亦復空。
若所有諸覺，清淨欲相應，彼一切息止，如慧之所觀。
如是行精勤，常念不淨想，永斷淫怒癡，除一切無明，
興起清淨明，比丘得苦邊。 ^n5

佛說如是，彼諸比丘聞佛所說，歡喜奉行。^n6
