# 九九

聞如是： ^n1

一時，佛在羅閱城耆闍崛山中，與大比丘五百人俱。 ^n2

爾時，尊者須菩提亦在王舍城耆闍崛山側，別作屋廬而自禪思。 ^n3

爾時，尊者須菩提身得苦患，甚為沈重，便作是念：我此苦痛為從何生？復從何滅？為至何所？ ^n4

爾時，尊者須菩提便於露地而敷坐具，直身正意，專精一心，結跏趺坐，思惟諸入，欲害苦痛。 ^n5

爾時，釋提桓因知尊者須菩提所念，便以偈敕波遮旬曰：
善業脫諸縛，居在靈鷲山；今得極重患，樂空諸根定。
速來往問疾，覲省尊上顏；既得獲大福，種德莫過是。 ^n6

時，波遮旬對曰：「如是，尊者！」 ^n7

爾時，釋提桓因將五百天人及波遮旬，譬如士夫屈伸臂頃，便從三十三天沒，來至靈鷲山中，離尊者須菩提不遠，復以此偈語波遮旬曰：
汝今覺善業，樂禪三昧定；柔和清淨音，令使從禪起。 ^n8

波遮旬對曰：「如是。」 ^n9

爾時，波遮旬從釋提桓因聞語已，便調琉璃之琴，前至須菩提所，便以此偈歎須菩提曰：
結盡永無餘，諸念不錯亂；諸塵垢悉盡，願速從禪覺。
心息渡有河，降魔度諸結；功德如大海，願速從定起。
眼淨如蓮花，諸穢永不著；無歸與作歸，空定速時起。
渡四流無為，善解無老病；以脫有為災，唯尊時定覺。
五百天在上，釋主躬自來；欲覲聖尊顏，解空速時起。 ^n10

爾時，尊者須菩提卽從座起，復歎波遮旬曰：「善哉！波遮旬！汝今音與琴合，琴與音合，而無有異。然琴音不離歌音，歌音不離琴音，二聲共合，乃成妙聲。」 ^n11

爾時，釋提桓因便往至尊者須菩提所，頭面禮足在一面坐。 ^n12

爾時，釋提桓因白須菩提言：「云何善業所抱患苦有增損乎？今此身病為從何生？身生耶？意生乎？」 ^n13

爾時，尊者須菩提語釋提桓因言：「善哉！拘翼！法法自生，法法自滅；法法相動，法法自息。
猶如，拘翼！有毒藥，復有害毒藥。
天帝釋！此亦如是，法法相亂，法法自息。法能生法，黑法用白法治，白法用黑法治。
天帝釋！貪欲病者用不淨治，瞋恚病者用慈心治，愚癡病者用智慧治。
如是，釋提桓因！一切所有皆歸於空，無我、無人，無壽、無命，無士、無夫，無形、無像，無男、無女。
猶如，釋提桓因！風壞大樹，枝葉彫落；雷雹壞苗，華菓初茂，無水自萎；天降時雨，生苗得存。
如是，天帝釋！法法相亂，法法自定。我本所患疼痛苦惱，今日已除，無復患苦。」 ^n14

是時，釋提桓因白須菩提言：「我亦有愁憂苦惱，今聞此法無復有愁憂。眾事猥多，欲還天上。己亦有事及諸天事，皆悉猥多。」 ^n15

時，須菩提言：「今正是時，宜可時去。」 ^n16

是時，釋提桓因卽從座起，前禮須菩提足，遶三匝而去。 ^n17

是時，尊者須菩提便說此偈：
能仁說此語，根本悉具足；智者獲安隱，聞法息諸病。 ^n18

爾時，釋提桓因聞尊者須菩提所說，歡喜奉行！
調達及二經，皮及師利羅，竹膊孫陀利，善業釋提桓。^n19
