# 說法經

如是我聞：一時，佛住釋氏石主釋氏聚落。 ^n1

時石主釋氏聚落，多人疫死。處處人民，若男、若女從四方來，受持三歸。其諸病人，若男、若女，若大、若小，皆因來者自稱名字：我某甲等，歸佛、歸法、歸比丘僧。舉村、舉邑，皆悉如是。 ^n2

爾時，世尊勤為聲聞說法。 ^n3

時諸信心歸三寶者，斯則皆生人、天道中。 ^n4

時魔波旬作是念：今沙門瞿曇住於釋氏石主、釋氏聚落，勤為四眾說法，我今當往為作留難。 ^n5

化作年少，往住佛前，而說偈言：
何為勤說法，教化諸人民？相違不相違，不免於驅馳。以有繫縛故，而為彼說法！ ^n6

爾時，世尊作是念：惡魔波旬欲作嬈亂。即說偈言：
汝夜叉當知！眾生群集生，諸有智慧者，孰能不哀愍！以有哀愍故，不能不教化，哀愍諸眾生，法自應如是。 ^n7

惡魔波旬作是念：沙門瞿曇已知我心。內懷憂慼，即沒不現。^n8
