# 十一經

如是我聞：一時，佛住迦毗羅衛國尼拘律園中。 ^n1

時有眾多比丘，集於食堂，為世尊縫衣。 ^n2

時釋氏摩訶男，聞眾多比丘集於食堂，為世尊縫衣。世尊不久，三月安居訖，作衣竟，持衣缽，人間遊行。聞已，往詣佛所，稽首佛足，退坐一面，白佛言：「世尊！我四體不攝，迷於四方，聞法悉忘。以聞眾多比丘集於食堂，為世尊縫衣。世尊不久，安居訖，作衣竟，持衣缽，人間遊行。是故我今思惟：何時當復得見世尊，及諸知識比丘！」 ^n3

佛告摩訶男：「汝正使見世尊、不見世尊，見諸知識比丘及與不見，但當念於五法，精勤修習。摩訶男！當以正信為主，非不正信；戒具足；聞具足；施具足；慧具足為本，非不智慧。如是摩訶男！依此五法，修六念處。何等為六？ ^n4

〔摩訶男〕！念如來當如是念：如來、應、等正覺，乃至佛、世尊。 ^n5a

當念法、僧、戒、施、天事，乃至自行得智慧。 ^n5b

如是摩訶男！聖弟子成就十一法者，則為學跡，終不腐敗，堪任知見，堪任決定，住甘露門，近於甘露，不能一切疾得甘露涅槃。 ^n6

譬如伏雞，伏其卵或五或十，隨時消息，愛護將養，正復中間放逸，猶能以爪、以口，啄卵得生其子。
所以者何？以彼雞母初隨時消息，善愛護故。 ^n7

如是聖弟子成就十一法者，住於學跡，終不腐敗，乃至不能一切疾得甘露涅槃」。 ^n8

佛說此經已，摩訶男釋氏聞佛所說，歡喜隨喜，作禮而去。^n9
