# 法說義說經

如是我聞：一時，佛住拘留搜調牛聚落。 ^n1

爾時，世尊告諸比丘：「我今當說緣起法，法說、義說。諦聽！善思！當為汝說。 ^n2

云何緣起法法說？ ^n3

謂此有故彼有，此起故彼起，謂緣無明行、乃至純大苦聚集。 ^n4

是名緣起法法說。 ^n5

云何義說？ ^n6

謂緣無明行者，彼云何無明？若不知前際、不知後際、不知前後際；不知於內、不知於外、不知內外，不知業、不知報、不知業報；不知佛、不知法、不知僧；不知苦、不知集、不知滅、不知道；不知因、不知因所起法；不知善、不善，有罪、無罪，習、不習，若劣、若勝，染汙、清淨，分別緣起，皆悉不知。於六觸入處不如實覺知，於彼彼不知、不見、無無間等、癡闇、無明、大冥，是名無明。 ^n7

緣無明行者，云何為行？行有三種：身行、口行、意行。 ^n8

緣行識者，云何為識？謂六識身：眼識身、耳識身、鼻識身、舌識身、身識身、意識身。 ^n9

緣識名色者，云何名？謂四無色陰：受陰、想陰、行陰、識陰。云何色？謂四大、四大所造色，是名為色。此色及前所說名，是為名色。 ^n10

緣名色六入處者，云何為六入處？謂六內入處：眼入處、耳入處、鼻入處、舌入處、身入處、意入處。 ^n11

緣六入處觸者，云何為觸？謂六觸身：眼觸身、耳觸身、鼻觸身、舌觸身、身觸身、意觸身。 ^n12

緣觸受者，云何為受？謂三受：苦受、樂受、不苦不樂受。 ^n13

緣受愛者，彼云何為愛？謂三愛：欲愛、色愛、無色愛。 ^n14

緣愛取者，云何為取？四取：欲取、見取、戒取、我取。 ^n15

緣取有者，云何為有？三有：欲有、色有、無色有。 ^n16

緣有生者，云何為生？若彼彼眾生，彼彼身種類，〔一〕生超越和合出生，得陰、得界、得入處、得命根，是名為生。 ^n17

緣生老死者，云何為老？若髮白、露頂、皮緩、根熟、支弱、背僂、垂頭、呻吟、短氣、前輸、柱杖而行、身體黧黑、四體斑駮、闇鈍垂熟、造行艱難、羸劣，是名為老。 ^n18

云何為死？彼彼眾生，彼彼種類沒、遷、移、身壞、壽盡、火離、命滅、捨陰時到，是名為死。此死及前說老，是名老死。 ^n19

是名緣起義說。」 ^n20

佛說此經已，諸比丘聞佛所說，歡喜奉行。^n21
