# 二一○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「十五日中有三齋法。
云何為三？八日、十四日、十五日。 ^n3

比丘當知：或有是時，八日齋日，四天王遣諸輔臣，觀察世間，誰有作善惡者？何等眾生有慈孝父母、沙門、婆羅門及尊長者？頗有眾生好喜布施、修戒、忍辱、精進、三昧、演散經義、持八關齋者？具分別之。 ^n4a

設無眾生孝順父母、沙門、婆羅門及尊長者，是時輔臣白四天王：『今此世間無有眾生孝順父母、沙門、道士，行四等心，慈愍眾生。』
時，四天王聞已，便懷愁憂，慘然不悅，是時四天王卽往忉利天上，集善法講堂，以此因緣具白帝釋：『天帝當知：今此世間無有眾生孝順父母、沙門、婆羅門及尊長者。』
是時，帝釋、三十三天聞斯語已，皆懷愁憂，慘然不悅，減諸天眾，增益阿須倫眾。 ^n4b

設復有時，若世間眾生之類有孝順父母、沙門、婆羅門及尊長者，持八關齋，修德清淨，不犯禁戒大如毛髮。爾時，使者歡喜踊躍，不能自勝，卽白四王：『今此世間無有眾生孝順父母、沙門、婆羅門及諸尊長。』
天王聞已，甚懷喜悅，卽往釋提桓因所，以此因緣具白帝釋：『天帝當知：今此世間多有眾生孝順父母、沙門、婆羅門及諸尊長。』
時，帝釋、三十三天皆懷歡喜，不能自勝，增益諸天眾，減損阿須倫眾，地獄拷掠自然休息，毒痛不行。 ^n4c

若十四日齋日之時，遣太子下，察行天下，伺察人民，施行善惡，頗有眾生信佛、信法、信比丘僧，孝順父母、沙門、婆羅門及尊長者，好喜布施，持八關齋，閉塞六情，防制五欲。 ^n5a

設無眾生修正法者，孝順父母、沙門、婆羅門。爾時，太子白四天王。四天王聞已，便懷愁憂，慘然不悅，往至釋提桓因所，以此因緣具白天帝：『大王當知：今此世間無有眾生孝順父母、沙門、婆羅門及尊長者。』
是時，天帝、三十三天皆懷愁憂，慘然不悅，減諸天眾，增益阿須倫眾。 ^n5b

設復眾生有孝順父母、沙門、婆羅門及尊長者，持八關齋。爾時，太子歡喜踊躍，不能自勝，卽往白四天王：『大王當知：今此世間多有眾生孝順父母、沙門、婆羅門及諸尊長。』
是時，四天王聞此語已，甚懷喜悅，卽往詣釋提桓因所，以此因緣具白天帝：『聖王當知：今此世間多有眾生孝順父母、沙門、婆羅門及諸尊長，受三自歸，慈心諫諍，誠信不欺。』
時，天帝、四王及三十三天皆懷歡喜，不能自勝，增益諸天眾，減損阿須倫眾。 ^n5c

比丘當知：十五日說戒之時，四天王躬自來下，案行天下，伺察人民。何等眾生孝順父母、沙門、婆羅門及尊長者，好喜布施，持八關齋如來齋法。 ^n6a

設無眾生孝順父母、沙門、婆羅門及尊長者，時四天王便懷愁悒，慘然不悅，往至帝釋所，以此因緣具白天帝：『大王當知：今此世間無有眾生孝順父母、沙門、婆羅門及諸尊長者。』
是時，釋提桓因、三十三天皆懷愁憂，慘然不悅，減諸天眾，增益阿須倫眾。 ^n6b

設復是時，眾生之類有孝順父母、沙門、婆羅門及諸尊長，持八關齋。爾時，四天王便懷歡喜，踊躍不能自勝，卽往帝釋所，以此因緣具白天帝：『大王當知：今此世間多有眾生孝順父母、沙門、婆羅門及諸尊長。』
是時，釋提桓因、三十三天及四天王皆懷歡喜，踊躍不能自勝，增益諸天眾，減損阿須倫眾。」 ^n6c

爾時，世尊告諸比丘：「云何十五日持八關齋法？」 ^n7

是時，諸比丘白世尊曰：「如來是諸法之王，諸法之印。唯願世尊當為諸比丘布演此義！諸比丘聞已，當奉行之。」 ^n8

世尊告曰：「諦聽！諦聽！善思念之，吾當為汝具分別說。
於是，比丘！若有善男子、善女人，於月八日、十四日、十五日說戒、持齋時，到四部眾中，當作是語：『我今齋日，欲持八關齋法，唯願尊者，當與我說之！』
是時，四部之眾，當教與說八關齋法。先教作是語：『善男子！當自稱名字。』
彼已稱名字，便當與說八關齋法。
是時，教授者當教前人作是語：『我今奉持如來齋法，至明日清旦，修清淨戒，除去惡法。若身行惡行，口吐惡語，意生惡念，身三、口四、意三諸有惡行，已作、當作，或能以貪欲故所造，或能以瞋恚所造，或能以愚癡所造，或能以豪族故所造，或能因惡知識所造，或能今身、後身、無數身，或能不識佛、不識法，或能鬥亂比丘僧，或能殺害父母諸尊師長，我今自懺悔，不自覆藏，依戒、依法成其戒行，受八關如來齋法。云何為八關齋法？ ^n9

持心如真人，盡形壽不殺，無有害心，於眾生有慈心之念，我今字某，持齋至明日清旦，不殺、無有害心，有慈心於一切眾生。 ^n10a

如阿羅漢，無有邪念，盡形壽不盜，好喜布施，我今字某，盡形壽不盜，自今至明日持心。 ^n10b

如真人，我今盡形壽，不淫泆，無有邪念，恆修梵行，身體香潔，今日持不淫之戒，亦不念己妻，復不念他女人想，至明日清旦，無所觸犯。 ^n10c

如阿羅漢，盡形壽不妄語，恆知至誠，不欺他人，自今至明日不妄語，我自今以後不復妄語。 ^n10d

如阿羅漢，不飲酒，心意不亂，持佛禁戒，無所觸犯，我今亦當如是，自今日至明旦，不復飲酒，持佛禁戒，無所觸犯。 ^n10e

如阿羅漢，盡形壽不壞齋法，恆以時食，少食知足，不著於味，我今亦如是，盡形壽不壞齋法，恆以時食，少食知足，不著於味，從今日至明旦。 ^n10f

如阿羅漢，恆不在高廣之牀上坐。所謂高廣之牀：金、銀、象牙之牀，或角牀、佛座、辟支佛座、阿羅漢座、諸尊師座。是時，阿羅漢不在此八種座，我亦上坐不犯此坐。 ^n10g

如阿羅漢，不著香華、脂粉之飾，我今亦當如是，盡形壽不著香華、脂粉之好。 ^n10h

我今字某，離此八事，奉持八關齋法，不墮三惡趣。持是功德，不入地獄、餓鬼、畜生八難之中，恆得善知識，莫與惡知識從事，恆得好父母家生，莫生邊地無佛法處，莫生長壽天上，莫與人作奴婢，莫作梵天，莫作釋身，亦莫作轉輪聖王，恆生佛前。自見佛，自聞法，使諸根不亂。若我誓願向三乘行，速成道果。』 ^n11

比丘當知：若有優婆塞、優婆夷，持此八關齋法，彼善男子、善女人，當趣三道：或生人中，或生天上，或般涅槃。』 ^n12

爾時，世尊便說此偈：
不殺亦不盜，不淫不妄語；避酒遠香花，著味犯齋者。
歌舞作倡伎，學捨如羅漢；今持八關齋，晝夜不忘失。
不有生死苦，無有周旋期；莫與恩愛集，亦莫怨憎會。
願滅五陰苦，諸痛生死惱；涅槃無諸患，我今自歸之。 ^n13

是故，諸比丘！若有善男子、善女人，欲持八關齋離諸苦者，得善處者，欲得盡諸漏入涅槃城者，當求方便，成此八關齋法。所以然者，人中榮位不足為貴，天上快樂不可稱計。
若善男子、善女人，欲求無上之福者，當求方便，成此齋法。 ^n14

我今重告敕汝，若有善男子、善女人，成八關齋者，欲求生四天王天上，亦獲此願。持戒之人，所願者得，我以是故，而說此義耳！人中榮位不足為貴。
若善男子、善女人，持八關齋者，身壞命終，生善處天上，亦生艷天、兜術天、化自在天、他化自在天，終不有虛。所以然者，以其持戒之人所願者得。
諸比丘！我今重告汝，若有男子、女人持八關齋者，生欲天者，生色天者，亦成其願。何以故爾？以其持戒之人所願者得。
若復善男子、善女人，持八關齋，欲得生無色天者，亦果其願。
比丘當知：若善男子、善女人，持八關齋者，欲生四姓家者，亦復得生。
又善男子、善女人，持八關齋人，欲求作一方天子，二方、三方、四方天子，亦獲其願。
欲求作轉輪聖王者，亦獲其願。所以然者，以其持戒之人所願者得。
若善男子、善女人，欲求作聲聞、緣覺、佛乘者，悉成其願。
吾今成佛由其持戒，五戒、十善，無願不獲。諸比丘！若欲成其道者，當作是學！」 ^n15

爾時，諸比丘聞佛所說，歡喜奉行！^n16
