# 三六七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當觀七處之善，又察四法，於此現法之中名為上人。 ^n3

云何比丘！觀七處之善？於是，比丘！以慈心遍滿一方、二方、三方、四方，四維上下，亦復如是，盡於世間以慈心遍滿其中。
悲、喜、護心，空，無相、願，亦復如是，諸根具足，飲食自量，恆自覺悟。如是，比丘！觀七處。 ^n4

云何比丘！察四處之法？於是，比丘！內自觀身，除去愁憂，身意止；外復觀身身意止；內外觀身身意止。內自觀痛痛意止；外自觀痛痛意止；內外觀痛痛意止。內觀心心意止；外觀心心意止；內外觀心心意止，除去愁憂，無復苦患。內觀法法意止；外觀法法意止；內外觀法法意止。如是，比丘！觀四法之善。 ^n5

若復，比丘！能如是七處善及察四法，於此現法中名為上人。是故，比丘！當求方便，辦七處之善及觀四法。如是，比丘！當作是學！」 ^n6

爾時，諸比丘聞佛所說，歡喜奉行！^n7
